Awas, KKM sedia ambil tindakan jika tipu sijil vaksin

BAGAN SERAI, 1 Muharam 1443H, Selasa – Kementerian Kesihatan (KKM) akan mengambil tindakan tegas terhadap mana-mana pihak yang cuba memalsukan sijil digital vaksinasi dalam aplikasi MySejahtera.

Timbalan Menteri Kesihatan, Datuk Dr Noor Azmi Ghazali berkata, perbuatan penipuan tersebut dipandang serius bahagian penguatkuasaan KKM dan pihak berkuasa lain, yang pastinya akan bertindak bagi membendung perbuatan tidak bermoral itu.

“Menipu adalah perbuatan yang keji dan sepatutnya kita kena jujur dalam urusan sebab itulah timbul macam-macam penipuan termasuk penipuan sijil digital MySejahtera yang dicetak.

“Kita akan siasat. Pastinya bahagian penguatkuasaan KKM akan lebih berhati-hati dalam memastikan dan memeriksa ketulenan sijil vaksinasi,” katanya dalam sidang media selepas melawat pusat vaksinasi untuk warga pendidik di Sekolah Menengah Kebangsaan (SMK) Abu Bakar Al-Baqir di sini hari ini.

Beliau berkata demikian sebagai mengulas kenyataan Ketua Polis Kelantan, Datuk Shafien Mamat yang mengingatkan orang ramai supaya tidak menyalahgunakan kelonggaran syarat prosedur operasi standard (SOP) rentas negeri dan daerah seperti mengemukakan sijil vaksin yang palsu.

Menurutnya, isu penipuan berkaitan sijil vaksinasi ini akan dibawa dalam mesyuarat khas KKM dalam masa terdekat bagi membincangkan kaedah bersesuaian dalam mengelakkan ia berlaku sewenang-wenangnya dan berleluasa di seluruh negara.

Sementara itu, ditanya mengenai dakwaan kekurangan penerima vaksin di Perak, Dr Noor Azmi menafikan dakwaan itu kerana setakat 8 Ogos, sebanyak 34.4 peratus telah menerima suntikan dos pertama membabitkan 864,249 orang dan 21.9 peratus iaitu 549,262 orang pula telah mendapat dos kedua.

Beliau berkata, untuk daerah Kerian sahaja seramai 57,841 orang (29.8 peratus) disuntik dos pertama dan 40,716 orang (21.0 peratus) bagi dos kedua.

Dilapor, Perak antara beberapa negeri yang agak perlahan dalam proses vaksinasi walaupun bekalan vaksin telah diterima dalam kuantiti yang banyak sebelum ini.

Terdahulu, pada majlis itu, seramai 1,500 guru, pekerja sokongan, penguasaha kantin dan pemandu bas menerima suntikan vaksin sebagai persediaan sebelum sesi persekolahan yang akan dibuka secara berperingkat September ini.

“Suntikan untuk guru dan warga sekolah sangat penting bagi mengelakkan risiko penularan pandemik COVID-19 kepada anak-anak yang akan kembali ke sekolah. Ketika ini anak-anak tidak diberikan vaksin, kita hanya bagi vaksin kepada pelajar berumur 18 tahun ke atas yang akan menduduki peperiksaan,” katanya.

Kementerian Pendidikan (KPM) dalam satu kenyataan pada 17 Julai lepas memaklumkan sekolah akan dibuka secara berperingkat untuk Pengajaran dan Pembelajaran (PdP) bersemuka mulai 1 September. – Bernama


Lapangan terbang Kabul dibuka semula untuk terima bantuan

KABUL, 27 Muharram 1443H, Ahad – Meskipun situasi negara belum stabil, Ariana Afghan Airlines meneruskan beberapa penerbangan di Kabul dan tiga bandar besar di Afghanistan.

Syarikat penerbangan itu memaklumkan, perkara berkenaam diputuskan setelah pasukan teknikal dari Qatar membuka semula lapangan terbang di Kabul untuk mendapatkan bantuan dan perkhidmatan domestik, lapor Reuters.

Penerbangan antara Kabul dan bandar barat Herat, Mazar-i Sharif di utara Afghanistan, dan Kandahar di selatan telah dimulakan, kata syarikat penerbangan itu dalam satu kenyataan di laman Facebook.

“Ariana Afghan Airlines bersedia meneruskan penerbangan domestik,” katanya.

Sebelum ini, duta besar Qatar ke Afghanistan mengatakan pasukan teknikal dapat membuka kembali lapangan terbang Kabul untuk menerima bantuan, menurut saluran berita Al Jazeera Qatar.

Landasan lapangan terbang juga telah diperbaiki dengan kerjasama pihak berkuasa di Afghanistan, kata duta besar itu, dalam langkah kecil untuk kembali kepada keadaan normal setelah konflik sejak tiga minggu terakhir.

Membuka semula lapangan terbang menjadi keutamaan terbesar bagi Taliban ketika mereka berusaha untuk memulihkan ketenteraman selepas pengambilalihan Kabul pada 15 Ogos.

Lapangan terbang Kabul telah ditutup sejak penerbangan udara terakhir yang dipimpin Amerika Syarikat (AS) secara besar-besaran bagi warganya, warga Barat lain, dan rakyat Afghanistan yang membantu negara-negara Barat.

Berakhirnya pemindahan puluhan ribu orang menandakan penarikan pasukan AS terakhir dari Afghanistan setelah 20 tahun peperangan. – Agensi


Jika ibu atau bapa peluk Islam, anak bawah umur automatik Islam

BANGI, 20 Syaaban 1443H, Rabu – Status agama anak yang berada di bawah umur adalah Islam, sekiranya salah seorang daripada ibu atau bapa memeluk agama Islam.

Bahkan, hak penjagaan anak itu juga hendaklah diletakkan di bawah ibu atau bapa yang beragama Islam, menurut Jabatan Mufti Negeri Perak.

Fatwa itu diputuskan selepas Jawatankuasa Fatwa Negeri Perak yang bersidang pada 12 September 2018 telah memperaku untuk menerima pakai keputusan Jawatankuasa Muzakarah Majlis Kebangsaan Bagi Hal Ehwal Islam (MKI) Kali ke-215 sebagai panduan hukum telah membincangkan status agama anak bawah umur selepas salah seorang pasangan memeluk Islam.

“Oleh yang demikian, apabila salah seorang pasangan (ibu atau bapa) memeluk agama Islam, status agama bagi anak bawah umur pasangan adalah secara langsung beragama Islam.

“Perkara 12(4) Perlembagaan Persekutuan yang memperuntukkan bahawa agama seseorang yang di bawah umur 18 tahun hendaklah ditetapkan oleh ibu atau bapa penjaganya tidak perlu dipinda,” kata jabatan itu dalam kenyataan, hari ini.


Duta UAE akan jadi ‘puppet’ Yahudi

BEGINILAH bila tidak ada maruah dan harga diri. Belum lagi dilihat dari segi izzah dengan agama dan bangsa. Kasihan dari satu bangsa yang kuat iaitu bangsa Arab, negara yang agak kaya rupanya sanggup menjadi ‘puppet’ kepada Yahudi.

Apa pendidikan yang dilalui kepimpinan negara ini. Kalau begitu duta samalah juga semua kepimpinan negara tersebut. Bahkan sebahagian besar rakyatnya. Kalau kita lihat beberapa buah negara Arab lain, pemimpinnya agak jauh dengan Islam tetapi tidaklah seteruk kepimpinan negara Emiriah Arab Bersatu (UAE). Dutanya ke Israel terlalu kebudak-budakan. Bahkan boleh dikatakan terlalu amat mentah. Layak jadi penyambut tetamu hotel.

Senario yang berlaku adalah hasil normalisasi melampau dengan Yahudi. Mereka boleh menjual harga diri dan maruah bangsa. Rasa bangga boleh menonton bola bersama Presiden Israel dan mengharapkan Israel akan jadi kuasa terbesar di Asia Barat. Peperangan Saif Al Quds menyerlahkan keburukan kepimpinan beberapa buah negara Arab hasil proses normalisasi dengan negara Yahudi.

Kalaulah Yahudi jadi kuasa terbesar di Asia Barat , negara UAE dulu yang akan lenyap dari peta dunia. UAE akan jadi wilayah ke dua negara Yahudi.

Rupanya Pak Kaduk ada dalam semua bangsa. Pak Kaduk Arab boleh menjual negara. Pak Kaduk Melayu setakat jual kampung je.

Bangsa Melayu pun boleh terjadi sedemikian. Mungkin tidak dengan bangsa Yahudi untuk ketika ini tetapi dengan bangsa pendatang yang menyamai sifat bangsa Yahudi. Sukatan pelajaran negara China mendakwa Malaysia adalah wilayah China.

Riak-riak telah menampakkan secara jelas, sudah ada pemimpin bangsa Melayu yang mengharapkan sokongan bangsa pendatang untuk mengekalkan kuasa politik mereka, walhal penghujungnya mereka juga akan dilenyapkan oleh bangsa pendatang.

Lihat sejarah yang telah dilalui oleh bangsa Melayu di nusantara amnya dan Malaysia khasnya.

Jangan biarkan sejarah kekal dalam lipatan tanpa dikaji dan dipelajari. Pengajaran dari sejarah harus dihayati.

Ustaz Sharipudin Ab Kadir
Ketua Perhubungan Isma Kelantan


RM6.5 bilion Bantuan Prihatin Rakyat manfaat 8.1 juta orang

KUALA LUMPUR, 20 Rabiulawal 1442H, Jumaat – Bantuan Sara Hidup (BSH) akan digantikan dengan Bantuan Prihatin Rakyat (BPR) dengan peruntukan berjumlah RM6.5 bilion yang dijangka memanfaatkan 8.1 juta orang menerusi Belanjawan 2021.

Menteri Kewangan Tengku Datuk Seri Zafrul Tengku Abdul Aziz berkata di bawah BPR, isi rumah berpendapatan bulanan kurang RM2,500 dan mempunyai sehingga seorang anak akan menerima bantuan sebanyak RM1,200, manakala yang mempunyai dua anak atau lebih akan menerima sebanyak RM1,800.

Katanya isi rumah berpendapatan bulanan antara RM2,501 hingga RM4,000 dan mempunyai sehingga seorang anak pula akan menerima bantuan sebanyak RM800, manakala yang mempunyai dua anak atau lebih akan menerima RM1,200.

“Kerajaan turut akan membantu kumpulan isi rumah berpendapatan bulanan antara RM4,001 hingga RM5,000. Kategori ini akan menerima RM500 bagi yang mempunyai sehingga seorang anak dan bantuan RM750 kepada isi rumah yang mempunyai dua anak atau lebih,” katanya ketika membentangkan Belanjawan 2021 di Dewan Rakyat, di sini hari ini.

Selain itu, katanya individu bujang berpendapatan RM2,500 ke bawah pula akan menerima bantuan RM350, dengan umur kelayakan diturunkan kepada 21 tahun berbanding 40 tahun sebelum ini.

Tengku Zafrul berkata BPR akan dilaksanakan secara lebih bersasar berbanding BSH yang sebelum ini memperuntukkan RM5 bilion untuk 4.3 juta penerima.

Sebagai tambahan kepada BPR, katanya kerajaan akan turut memperuntukkan RM1.5 bilion bagi melaksanakan Program Jaringan PRIHATIN bertujuan mengurangkan beban kewangan golongan berpendapatan rendah B40 mendapatkan kemudahan internet.

“Bermula suku pertama 2021, kira-kira lapan juta penerima daripada golongan B40 akan menerima bantuan RM180 dalam bentuk kredit telekomunikasi,” katanya.

Menurut Tengku Zafrul, bantuan itu boleh digunakan untuk perbelanjaan langganan internet atau menampung sebahagian kos pembelian telefon bimbit baharu.

Pada masa sama, katanya syarikat-syarikat telekomunikasi akan menyediakan manfaat bernilai RM1.5 bilion seperti dalam bentuk data percuma. – Bernama


GPS tanding semua 82 kerusi di PRN Sarawak

BANGI, 17 Rabiulawal 1443H, Ahad – Gabungan Parti Sarawak (GPS) akan bertanding di semua 82 kerusi Dewan Undangan Negeri (DUN) Sarawak pada Pilihan Raya Negeri (PRN) akan datang.

Pengumuman itu sekali gus menafikan ada rundingan pembahagian kerusi di antara GPS dan Parti Pribumi Bersatu Malaysia (Bersatu) bagi menghadapi PRN12.

Setiausaha Agung GPS, Datuk Seri Alexander Nanta Linggi berkata, tiada rundingan pernah atau akan diadakan.

“Malah, GPS akan bertanding di semua 82 kerusi di Dewan Undangan Negeri (DUN) Sarawak pada PRN yang akan datang.

“Saya ingin membetulkan mesej salah yang dilaporkan dalam beberapa media,” katanya.

Kenyataan itu susulan laporan media yang mendakwa Nanta mengesahkan terdapat rundingan pembahagian kerusi di antara GPS dan Bersatu bagi menghadapi PRN Sarawak.

Beliau menjelaskan, apa yang berlaku sebenarnya, pada sidang media yang diadakan pada 21 Oktober lepas di Kuching baru-baru ini, beliau telah ditanya mengenai kerusi Bersatu di Sarawak, iaitu kerusi DUN Krian yang dipegang oleh Datuk Ali Biju.

“Sebagai respons kepada soalan itu, saya hanya menyatakan bahawa kedudukan kerusi Krian akan dibincangkan oleh GPS. Jawapan yang diberikan tidak merujuk kepada mana-mana kerusi DUN yang lain.

“Saya sedar bahawa sememangnya GPS tidak akan memberi sebarang kerusi kepada mana-mana parti lain.

“Saya kecewa dengan tidakan segelintir media yang ‘memasukkan kata-kata ke dalam mulut saya’ untuk mensensasikan isu pembahagian kerusi sempena PRN Sarawak ke-12.

“Saya berharap semua pihak mendapat fakta yang sebenar dan tiada lagi sebarang isu mengenainya yang berbangkit,” katanya.


Tradisi buka puasa di padang mungkin dibenarkan tahun ini

KUANTAN, 20 Syaaban 1443H, Rabu – Tradisi berbuka puasa di padang MBK 1 di sini berkemungkinan kembali dibenarkkan tahun ini jika mendapat kelulusan kerajaan negeri, kata Datuk Bandar Kuantan, Datuk Hamdan Hussin.

Beliau berkata, Majlis Keselamatan Negara (MKN) telah memutuskan tidak mempunyai halangan jika tradisi itu kembali diadakan selepas dua tahun tidak dibenarkan ekoran COVID-19, jika Majlis Bandaraya Kuantan (MBK) memperoleh kebenaran kerajaan negeri.

“Kita berharap kerajaan negeri dapat memberikan kelulusan kerana berbuka di padang mendapat permintaan ramai, malah boleh dikatakan menjadi sebahagian daripada produk pelancongan di Kuantan.

“MBK juga menyediakan prosedur operasi standard (SOP) bersesuaian seperti menyediakan 65 lot bagi memastikan penjarakan fizikal,” katanya pada sidang media pada Majlis Penyerahan Permit Bazar Ramadan dan Bazar Aidilfitri di Dewan Bandaraya di sini, hari ini.

Selain itu, MBK juga telah membuat persediaan untuk menaikkan imej Padang MBK 1 antaranya membina menara jam sebagai mercu tanda baharu padang selain memasang lebih banyak lampu untuk meningkatkan aspek pencahayaan.

Mengulas mengenai Bazar Ramadan dan Aidilfitri di Kuantan tahun ini, Hamdan berkata terdapat 25 lokasi akan beroperasi tahun ini dengan penglibatan 1,045 peniaga.

Dengan tema ‘Lestari dan Pintar’, Hamdan berkata, bekas polisterin, dawai kokot dan penyedut minuman plastik adalah tidak dibenarkan selain peniaga perlu menggunakan beg plastik ‘biodegradable’ atau boleh dikitar semula.

“Semua peniaga juga digalakkan menawarkan alternatif bayaran tanpa tunai bagi menggalakkan warga Kuantan ke arah tanpa tunai selain membantu peniaga kecil mendigitalkan perniagaan mereka,” katanya.

Peniaga dan pengunjung juga dinasihatkan untuk mematuhi SOP ditetapkan bagi membendung penularan wabak COVID-19, selain bazar yang didapati berlaku penularan akan ditutup selama tiga hari bagi kerja pembersihan.

Untuk tahun ini, Hamdan berkata, MBK juga melancarkan kempen ‘Bandar Rendah Gula’ bagi memberi kesedaran bahaya mengambil gula secara berlebihan.


6 kluster COVID-19 di Terengganu akibat tak patuh SOP di tempat kerja

KUALA TERENGGANU,8 Jamadilakhir 1442H, Khamis – Terengganu merekodkan enam kluster COVID-19 yang berpunca daripada ketidakpatuhan prosedur operasi standard (SOP) di tempat kerja, kata Pengarah Kesihatan negeri Dr Nor Azimi Yunus.

Beliau berkata terbaru pada 16 Januari lepas, berlaku satu kluster COVID-19 di tempat kerja dan sehingga kini ia telah menular di empat daerah iaitu Kuala Terengganu, Kuala Nerus, Dungun dan Setiu.

“Kluster ini bukan terhad kepada rakan sepejabat sahaja tetapi sudah menular kepada keluarga pekerja dan kontak sosial yang lain yang jumlah keseluruhan kes positif dari kluster ini seramai 35 orang.

“Kluster COVID-19 sama ada di tempat kerja atau mana-mana pun masih boleh dicegah jika setiap orang amalkan kepatuhan SOP sepenuhnya.

“Jangan ambil mudah nasihat elak 3C dan amal 3W yang sering dipesan Kementerian Kesihatan. Hanya ini tindakan paling berkesan buat masa ini untuk putuskan rantaian jangkitan COVID-19,” katanya dalam hantaran Facebooknya semalam.

Elakkan 3C iaitu jauhi kawasan yang sesak (crowded place), elakkan kawasan yang sempit (confined space) dan elak sembang dengan jarak yang dekat (close conversation) manakala amalan 3W – kerap mencuci tangan dengan air dan sabun (wash), memakai pelitup muka di tempat awam (wear) dan peringatan KKM (warn) seperti elak bersalaman dan rawatan segera jika bergejala.

Nor Azimi berkata semua pihak perlu menilai semula tahap kepatuhan SOP di tempat kerja dan tidak lagi mengulangi kesilapan sama untuk mencegah penularan COVID-19 pada masa akan datang dengan mengawal tingkah laku masing-masing walaupun dalam keadaan pejabat yang sempit. – Bernama


Isu Al Jazeera: Cari serta hukum warga asing fitnah Malaysia

BANGI, 14 Zulkaedah 1441H, Isnin – Tuduhan Al Jazeera yang tidak berasas sehingga menjejaskan imej Malaysia membuktikan betapa biadabnya pendatang asing yang kini berada di negara ini.

Berikutan itu, Naib Pengerusi Pertubuhan-Pertubuhan Pembela Islam (PEMBELA), Cikgu Izzat Johari menggesa, Majlis Keselamatan Negara (MKN), Kementerian Dalam Negeri (KDN) serta Jabatan Imigresen Malaysia (JIM) mengambil tindakan tegas terhadap pihak yang terbabit.

“Akhirnya, kita telah dibuktikan betapa biadabnya warga asing yang ada dalam Malaysia dengan terdedahnya video daripada Al Jazeera.

“Saya dan seluruh rakyat mahu mana-mana pihak yang cuba menfitnah, menghina dan memalukan Malaysia wajib dihukum, ditahan dan dibuang negara!

“Jika tiada tindakan susulan, akan menjadi satu kebiasaan apabila warga asing atau rakyat untuk menghina dan menfitnah Malaysia! Tolonglah jangan sampai rakyat bersuara lantang dan bertindak lebih agresif,” katanya dalam satu kenyataan.

Sebelum ini, Al Jazeera dalam laporan bertajuk “Locked Up in Malaysia’s Lockdown” mendakwa, berlaku diskriminasi terhadap pendatang asing tanpa izin (PATI), dari segi layanan ketika Malaysia menguatkuasakan Perintah Kawalan Pergerakan (PKP) bagi menangani COVID-19.

Video laporan berdurasi 20.25 minit itu mendapat cemuhan netizen yang menyifatkannya sebagai tidak benar dan berniat tidak baik.


Graduan baharu perlu dibayar gaji ‘bermaruah’ sesuai kelayakan

Oleh Zuhayati Yazid

KUANTAN, 19 Rabiulakhir 1444H, Selasa – Pentadbiran negara hari ini yang tidak stabil dan lebih mengutamakan agenda politik amat merugikan anak muda.

Situasi ini dapat dilihat apabila graduan baharu tamat pengajian di universiti – kebanyakan mereka tidak diberikan gaji setimpal atau bermaruah mengikut kelayakan mereka.

Calon Pejuang Parlimen Indera Mahkota, Dr Mohamad Nor Sundari berkata, perkara ini sangat menyedihkan, walhal golongan muda bertungkus-lumus bekerja, malangnya gaji yang dibayar tidak setimpal.

“Ini menyebabkan syarikat-syarikat asing ambil kesempatan dan bawa balik ke negara asal mereka, keadaan ini dilihat menganiaya graduan muda di negara kita,” katanya.

Beliau berkata demikian ketika program sembang santai bersama calon: Isu Ekonomi Keluarga Muda: Apa Cabaran & Solusinya yang disiarkan secara langsung di Facebook Berjasa Pahang, malam ini.

Beliau berpandangan perkara berkenaan perlu ‘dibaiki’ demi masa depan anak anak.

“Saya rasa perlu ada polisi yang jelas dan mesti diwujudkan oleh kerajaan dan kementerian – untuk bantu golongan muda.

“Jika tiada perubahan, dikhuatiri akan menyebabkan anak-anak tidak minat untuk bekerja dan jika ada yang bekerja pun mereka tiada motivasi – maka produktiviti akan turut terjejas,” katanya.

Keadaan ini sangat merugikan negara kerana golongan muda adalah pewaris yang akan membina negara di masa depan, katanya.


PRN: Majlis Syura Ulama mesyuarat minggu depan, tapis calon PAS

KOTA BHARU, 6 Zulhijjah 1444H, Ahad – PAS akan mengadakan mesyuarat peringkat Majlis Syura Ulama minggu depan untuk membincangkan mengenai tapisan senarai nama-nama calon yang akan bertanding di 126 Dewan Undangan Negeri (DUN), pada Pilihan Raya Negeri (PRN) membabitkan enam negeri.

Presidennya, Tan Sri Abdul Hadi Awang berkata, soal pembahagian kerusi sudah selesai dan tiada sebarang masalah besar berkenaan perkara itu, tetapi tapisan mengenai calon sedang berlangsung dan berterusan.

“Majlis Syura Ulama akan bermesyuarat pada minggu depan untuk membincangkan tentang tapisan calon. Dari segi manifesto pula, ia masih dalam perancangan,” katanya selepas Himpunan Pakat Pertahan dan Pelancaran Jentera Pilihan Raya PN Negeri Kelantan, di Dataran Warisan Stadium Sultan Muhammad IV, di sini, semalam.

Ia turut dihadiri Setiausaha Agung Perikatan Nasional Datuk Seri Hamzah Zainudin dan Menteri Besar Kelantan Datuk Ahmad Yakob.

Sebelum ini, Pengerusi PN, Tan Sri Muhyiddin Yassin memaklumkan partinya akan bertanding di kesemua 245 kerusi DUN di enam negeri pada PRN nanti, yang Bersatu bakal bertanding di 83 DUN, PAS di 126 DUN manakala 36 DUN lagi ditandingi Parti Gerakan (Gerakan).

PRN akan datang membabitkan 36 DUN di Kedah, Kelantan (45) dan Terengganu (32) yang berada di bawah pentadbiran PN, manakala Pulau Pinang (40), Selangor (56) dan Negeri Sembilan (36) iaitu negeri di bawah pimpinan Pakatan Harapan (PH). – Bernama


Indonesia tetapkan harga minyak masak

JAKARTA, 16 Jamadilakhir 1443H, Rabu – Kerajaan Indonesia mula melaksanakan dasar satu harga untuk minyak masak bermula tengah malam 19 Januari, kata Menteri Perdagangan Muhammad Lutfi.

Harga jualan minyak masak di negara itu ditetapkan pada Rp14,000 (hampir 1 USD) seliter, lapor VNA.

Dalam sidang media yang diadakan pada 18 Januari, Lutfi berkata, harga tetap itu terpakai untuk semua jenis minyak masak dalam bungkusan premium ataupun ringkas.

Ia disasarkan untuk kegunaan isi rumah, serta perniagaan kecil dan mikro, kata menteri itu.

Bagi fasa awal, harga itu akan terpakai untuk produk minyak masak yang dijual secara runcit di kedai-kedai moden atau untuk ahli Persatuan Pengusaha Peruncitan Indonesia (Aprindo).

Untuk minyak masak yang dijual di pasar raya, dasar satu harga akan dilaksanakan selewat-lewatnya minggu depan.

Presiden Indonesia Joko Widodo awal bulan ini menggesa, Menteri Perdagangan Lutfi dan pegawai kementerian supaya cari jalan mengekalkan kestabilan harga minyak masak domestik berikutan kenaikan harga komoditi itu baru-baru ini dalam pasaran eksport. – Bernama


UAE jadi negara Arab pertama hantar angkasawan ke ISS

WASHINGTON, 1 Syawal 1443H, Isnin – Kerajaan Emiriah Arab Bersatu (UAE) bakal menghantar angkasawan dalam misi jangka panjang ke Stesen Angkasa Antarabangsa (ISS) tahun depan, sekali gus menjadikan negara Arab pertama yang melakukan demikian.

UAE yang menyertai misi enam bulan tersebut merupakan sebahagian daripada misi SpaceX Crew-6, yang dijadualkan dilancarkan pada separuh tahun pertama 2023 di Pusat Angkasa Kennedy di Florida, Amerika Syarikat (AS).

Justeru, Pusat Angkasa Mohammed Bin Rashid (MBRSC) akan menjadi misi jangka panjang negara Arab yang pertama.

Pengumuman berkenaan dibuat selepas perjanjian yang dimeterai antara MBRSC dan Axiom Space di kedutaan UAE di Washington.

“Kami amat berbesar hati untuk menandatangani perjanjian dengan Pusat Angkasa Mohammed bin Rashid dari UAE, sekali gus menandakan kali pertama syarikat angkasa lepas komersial telah mewujudkan misi sedemikian.

“Axiom Space dalam masa sama melahirkan rasa bangga berikutan berjaya menyediakan MBRSC peluang kepada angkasawan UAE, bagi membolehkan misi pertamanya ke ISS,” kata Presiden dan Ketua Pegawai Eksekutif Axiom Space, Michael Suffredini.

Tahun lalu, UEA mencipta sejarah tersendiri dengan program Hope Probe menjadikan negara Arab pertama dan negara kelima di dunia yang tiba ke planet Marikh.

Menerusi misi berkenaan penemuan jenis aurora baharu di Planet Marikh, mencabar pemahaman saintis tentang planet itu, yang dianggap tidak mempunyai aurora.

UAE juga mempunyai rancangan untuk melaksanakan pendaratan ke bulan menjelang 2024 yang merupakan sebahagian daripada projek bernilai AS$100 juta.

Projek itu adalah hasil perjanjian yang ditandatangani antara syarikat angkasa lepas SpaceIL dan UAE dan akan menjadi pendaratan terbaik dalam sejarah penerokaan angkasa lepas.

Misi yang dikenali Beresheet 2 tercipta selepas misi pada 2019 gagal sejurus selepas dilancarkan. – Agensi


Negara haram Israel akan bina 534 lagi penempatan haram

BAITULMAQDIS, 3 Zulkaedah 1442H, Isnin – Kementerian Luar Negeri Palestin mengecam rancangan negara penjajah Israel bagi membina 534 unit penempatan haram baharu di Tebing Barat yang diduduki.

Dalam satu kenyataan, kementerian itu berkata, pembinaan penempatan itu bagi meluaskan kawasan Shvut Rahil.

Pegawai Pihak Berkuasa Palestin (PA) yang bertanggungjawab memantau kegiatan penempatan di utara Tebing Barat yang diduduki berkata, kelulusan unit penempatan haram baharu itu akan membenarkan keluasan kawasan terbabit bertambah menjadi hingga lima kali ganda.

Terdapat kira-kira 650,000 penduduk Yahudi mendiami 164 penempatan haram di Tebing Barat dan Baitulmaqdis.

Dalam perkembangan lain, rejim pengganas Israel bertindak merobohkan dua kediaman milik rakyat Palestin di kampung Mukhmas, di Timur Laut Baitulmaqdis yang diduduki, semalam.

Seorang penduduk, Khadr Ka’abneh berkata, kedua-dua rumah itu masing-masing mempunyai keluasan kira-kira 30 meter persegi.

Agensi berita WAFA melaporkan, hampir setiap hari rumah dan bangunan milik rakyat Palestin dirobohkan bagi meluaskan kawasan jajahan Israel.

Israel mengharamkan penduduk Palestin membina atau memperluaskan bangunan di tanah mereka sendiri, terutamanya di kawasan C dan Baitulmaqdis kerana 60 peratus keluasannya diduduki dan dijajah oleh rejim pengganas Israel sepenuhnya.

Tindakan itu mengakibatkan penduduk Palestin terpaksa membina bangunan tanpa permit, yang sememangnya mustahil diberi oleh Israel. -Agensi


COVID-19: 101 kes baharu, tiada kematian

PUTRAJAYA, 11 Safar 1442H, Selasa – Malaysia mencatatkan 101 kes baharu COVID-19 menjadikan jumlah kes positif adalah 11,135 dengan kebolehjangkitan adalah 1,062 kes, kata Ketua Pengarah Kesihatan Tan Sri Dr Noor Hisham Abdullah.

Daripada kes baharu itu, empat adalah kes import yang mendapat jangkitan di luar negara melibatkan seorang warganegara dan tiga bukan warganegara dari Myanmar iaitu dua kes di Sarawak, Arab Saudi (satu kes di Sarawak) dan Nigeria (satu kes di Selangor).

“Daripada 97 kes penularan di dalam negara, 93 kes adalah warganegara Malaysia dan empat kes adalah bukan warganegara.

“Sebanyak 17 kes mempunyai sejarah perjalanan ke Sabah pada hari ini, menjadikan jumlah kes sebanyak 63 sejak 20 Sept lepas,” katanya pada sidang media mengenai perkembangan terkini COVID-19.

Sebanyak 50 kes yang telah pulih COVID-19 hari ini menjadikan jumlah kumulatif kes pulih adalah 9,939 kes (89.3 peratus daripada jumlah keseluruhan kes). – Bernama


Jangan risau, tidak perlu ganti rugi buku teks rosak akibat banjir

KUALA LUMPUR, 4 Jamadilakhir 1443H, Jumaat – Murid yang mengalami kerosakan buku teks akibat banjir tidak perlu membayar ganti rugi atau menggantikannya dengan buku teks baharu bagi menjalani sesi persekolahan yang bermula minggu depan, kata Menteri Kanan Pendidikan Datuk Dr Radzi Jidin.

Beliau berkata, ini kerana kementerian itu akan memastikan usaha menggantikan buku teks yang rosak kepada mereka yang terjejas dilaksanakan segera bagi membolehkan sesi Pengajaran dan Pembelajaran (PdP) berjalan dengan teratur dan lancar.

“Berdasarkan rekod yang ada pada Kementerian Pendidikan (KPM) sehingga ke hari ini, sebanyak 263,662 naskhah buku teks rosak akibat banjir melibatkan 14,422 orang murid seluruh negara.

“KPM mempunyai stok mencukupi untuk menggantikan buku yang rosak bagi membolehkan murid mengikuti sesi PdP pada minggu hadapan,” katanya dalam perkongsian video di Facebook rasminya hari ini.

Radzi berkata demikian berikutan KPM menerima banyak pertanyaan berhubung buku teks sekolah yang rosak akibat banjir di beberapa negeri baru-baru ini.

Beliau berkata, bagi tujuan itu, guru-guru akan mencatatkan jumlah buku teks yang rosak akibat banjir sebelum memberikan buku teks baharu.

Menerusi video itu, beliau berharap murid yang terjejas terus tabah dan bersemangat untuk kembali ke sekolah. – Bernama


‘Merekalah pengkhianat agama, bangsa’

BUDAYA Melayu amat menitik beratkan adab sopan dalam masyarakatnya. Ini merupakan ciri penting yang membentuk sesebuah masyarakat untuk memiliki nilai peradaban yang tinggi.

Budaya inilah yang menjadi antara faktor penting kegemilangan empayar Melayu Melaka suatu ketika dahulu.

Meskipun bersilih ganti dijajah ratusan tahun oleh kuasa-kuasa imperial, masyarakat Melayu masih utuh memegang nilai budayanya yang disandarkan kepada Islam. Adab kesopanan itu diwarisi secara turun temurun dari generasi ke generasi seterusnya dengan baik.

Sehinggalah datangnya penjajahan Inggeris, di mana mereka mula menukar strategi untuk meruntuhkan tiang-tiang budaya yang kukuh ini. Mereka mula menghantar anak-anak Melayu ke Eropah untuk diasuh secara dekat oleh tangan-tangan penjajah.

Ini semua dilakukan kononnya atas nama menyambung pelajaran. Di sana, mereka diserapkan dengan budaya Inggeris yang sungguh jauh daripada resam ketimuran dan agama seperti berhibur, bermain judi, pergaulan bebas antara lelaki dan perempuan, meminum arak. Cara fikir dan congak mereka juga sudang dipengaruhi secara kuat dalam kerangka fikir Inggeris yang menafikan pertimbangan agama dan bangsa.

Selepas suatu tempoh, anak-anak Melayu ini pulang semula ke tanah air dengan jati diri yang berbeza. Mereka sudah berjiwakan Inggeris meskipun raut muka dan tutur bahasanya adalah Melayu. Mereka menjadi orang penting sebagai pegawai tinggi kerajaan dan tokoh politik.

Mereka adalah harapan Inggeris untuk meneruskan urus tadbir negara dan politik dalam kerangka barat selepas British memberikan kemerdekaan kepada negara ini.

Siapakah mereka?

Mereka sangat benci kepada usaha untuk menerapkan nilai-nilai Islam dalam sistem masyarakat di Malaysia terutama dalam pendidikan. Mereka tak suka kepada budaya solat jemaah di sekolah. Mereka fobia dengan sistem sekolah di Malaysia yang memberikan penekanan kepada pengetahuan Islam dan amalan-amalannya. Mereka membina persepsi umum kononnya Islam itu membawa kepada kemunduran. Mereka memandang rendah kepada Melayu dan apa sahaja yang berkait dengannya.

Mereka adalah pengkhianat agama dan bangsa.

Dalam isu mutakhir berkaitan Sugarbook, tiktok yang menghina guru, komen berkaitan pendidikan di Malaysia yang dikatakan terlalu Islamik; ini semua adalah dalam kerangka untuk menjadikan Malaysia dan masyarakatnya menerima cara hidup dengan acuan barat. Falsafah barat diagungkan sebagai bebas dan maju.

Sedangkan falsafah Barat itu muflis daripada sebarang panduan. Adakah budaya pelacuran itu tanda kemajuan? Adakah berjenaka dengan menghina seseorang itu satu tindakan bertamadun? Adakah pendidikan yang kosong daripada nilai-nilai Islam itu mampu menjadi asas kukuh kepada kekuatan negara untuk mendepani cabaran globalisasi?

Masa depan negara berada di tangan kita semua untuk memelihara warisan silam dan membina kekuatan baharu.

Ustaz Shuhaib Ar-Rumy Selamat
Ahli Jawatankuasa Pusat gerakan Islam, Ikatan Muslimin Malaysia (ISMA)


Kerajaan Melaka disaran pertimbang semula beri tanah wakaf kepada penduduk Kampung Batang Tiga

MELAKA, 20 Rabiulakhir 1443H, Khamis – UMNO bahagian Tangga Batu memohon kerajaan negeri Melaka mempertimbang semula pemberian tanah wakaf kepada penduduk Kampung Batang Tiga, Klebang yang kebanyakan ahli keluarga mereka telah tinggal di situ sejak 100 tahun lepas.

Ketua UMNO bahagian Tangga Batu Datuk Seri Mohamad Ali Mohamad berkata, permohonan bagi penduduk kampung berkenaan mendapatkan tanah telah dibuat sejak 10 bulan lepas namun keputusan permohonan itu yang ditolak, hanya diketahui tiga hari lepas.

Beliau berkata, tanah milik kerajaan negeri seluas satu hektar yang diduduki 15 keluarga melibatkan 59 penduduk itu termasuk tanah perkuburan, kini telah diserahkan kepada Majlis Agama Islam Melaka (MAIM) untuk dijadikan tanah wakaf.

“UMNO bahagian Tangga Batu berasa kesal kerana permohonan 15 keluarga di Kampung Batang Tiga untuk mendapatkan tanah tersebut telah ditolak sedangkan ada ahli keluarga mereka yang telah menetap di situ sejak 100 tahun lepas.

“Mungkin kerajaan negeri terlepas pandang masalah penduduk di kampung ini dan mungkin ketika MAIM membuat permohonan tanah tersebut, mereka tidak menjelaskan kepada kerajaan negeri bahawa terdapat penduduki yang tinggal di atas tanah itu sejak sekian lama,” katanya pada sidang akhbar, malam tadi.

Pengerusi Jawatankuasa Pembangunan dan Keselamatan Kampung (JPKK) Batang Tiga Mustafa Mohamed Baboo berkata, sebagai wakil penduduk dan anak jati kampung berkenaan, beliau berharap masalah dihadapi mereka dapat diselesaikan segera agar dapat memberi kelegaan kepada penduduk.

“Saya adalah generasi ketiga yang telah menetap di kampung ini dan kami rasa kecewa bila permohonan kami ditolak namun percaya dengan kepimpinan Ketua Menteri Melaka Datuk Seri Sulaiman Md Ali untuk menyelesaikan masalah ini.

“Pada dua tahun lepas, penduduk telah diberikan notis untuk keluar dari tanah wakaf ini dalam tempoh sebulan sehingga ada antara mereka yang dimasukkan ke hospital akibat terkejut dan sedih kerana risau memikirkan nasib dan masa hadapan mereka,” katanya.

Beliau berkata, kebanyakan penduduk di kampung berkenaan terdiri daripada warga emas serta bukan golongan senang.

Warga emas, Alimah Dolah, 75, yang telah menetap di kampung tersebut sejak berusia tujuh tahun berkata beliau dan lima ahli keluarganya berharap dapat terus tinggal kampung itu kerana tiada rumah atau tempat lain untuk berpindah.

“Kampung ini, arwah bapa nenek yang tinggal dahulu sejak kecil dan kami tahu status tanah ini adalah tanah wakaf tetapi kalau boleh, kami berharap diberi tanah ini agar berasa lebih terjamin pada masa hadapan untuk anak dan cucu kami, tidak dihalau mana-mana pihak,” katanya. – Bernama


10 penumpang ditikam lelaki dalam kereta api komuter di Jepun

TOKYO, 28 Zulhijjah 1442H, Sabtu – Seorang lelaki menikam sekurang-kurangnya 10 penumpang dalam kereta api komuter di ibu negara Jepun, Tokyo sebelum melarikan diri, kata pegawai bomba dan laporan berita.

Stesen televisyen awam NHK mengatakan seorang penumpang cedera parah ekoran serangan yang berlaku, semalam dalam kereta api di Setagaya, di sebelah barat Tokyo.

Jabatan Bomba Tokyo mengatakan sembilan daripada 10 penumpang yang cedera dibawa ke hospital berdekatan, sementara mangsa ke-10 mampu berjalan kaki.

Semua yang cedera berada dalam keadaan sedar, kata pegawai bomba.

Bagaimanapun, seorang wanita berusia 20-an mengalami kecederaan punggung yang serius, lapor NHK.

Kereta api tersebut dilaporkan dibawa ke perhentian kecemasan setelah operator diberi amaran oleh penumpang.

Lokasi kejadian itu hanya terletak beberapa kilometer dari tempat acara sukan berkuda Olimpik.

Seorang saksi di stesen berdekatan di mana kereta api berhenti mengatakan penumpang bergegas keluar dan menjerit bahawa ada tikaman berlaku dan meminta pertolongan cemas.

Seorang saksi lain memberitahu NHK bahawa dia melihat penumpang berlumuran darah keluar dari kereta api.

Puluhan anggota paramedik dan polis tiba di stesen selepas itu, kata salah seorang saksi.

Difahamkan, suspek lelaki, berusia 20-an, meninggalkan pisau ketika melarikan diri.

Dia bagaimanapun menyerahkan diri di sebuah kedai serbaneka dan dibawa oleh polis setelah memberitahu pengurus kedai bahawa dia adalah pelaku serangan itu. – Agensi


Sekolah vernakular: Mahkamah Tinggi tolak saman i-Guru

BANGI, 29 Syawal 1443H, Isnin – Mahkamah Kota Bharu di Kelantan memutuskan kewujudan sekolah vernakular adalah sah di sisi Perlembagaan sekali gus menolak saman yang dikemukakan Ikatan Guru-Guru Muslim Malaysia (i-Guru).

Peguam, T Gunaseelan berkata, hakim menyebut mengenai konteks sejarah di sebalik Perkara 152 Perlembagaan Persekutuan dalam memutuskan bahawa sekolah vernakular adalah mengikut Perlembagaan.

“Hasrat penggubal Perlembagaan Persekutuan adalah mengekalkannya sebagai sebahagian daripada sistem pendidikan. Hasrat nenek moyang kita ialah kita hidup secara harmoni,” katanya dipetik FMT, hari ini.

Gunaseelan yang mewakili Majlis Bahasa Cina, Persatuan Bahasa Tamil dan Gabungan Persatuan Bekas Pelajar Sekolah Tamil sebagai pencelah juga memaklumkan, hakim tidak memerintahkan kos kerana ia adalah isu berkepentingan awam.

Difahamkan, plaintif iaitu Presiden i-Guru, Ustaz Mohd Azizee Hasan bercadang untuk memfailkan rayuan berhubung keputusan itu.

Sebelum ini, Mahkamah Tinggi Kuala Lumpur memutuskan kewujudan dan penubuhan sekolah vernakular serta penggunaan bahasa Cina dan Tamil sebagai bahasa pengantar utama di sekolah berkenaan tidak bercanggah Perlembagaan Persekutuan.

Hakim Datuk Mohd Nazlan Mohd Ghazali berkata, sekolah vernakular bukan pihak berkuasa awam dan penggunaan bahasa pengantar yang bukan Melayu untuk pengajaran di sekolah vernakular Cina serta Tamil bukanlah bagi tujuan rasmi, oleh itu tidak bercanggah dengan Perkara 152(1) Perlembagaan Persekutuan.

Berikutan itu, gerakan Islam, Ikatan Muslimin Malaysia (ISMA) dan badan bukan kerajaan (NGO) lain memfailkan rayuan dalam kes keabsahan sekolah vernakular di Mahkamah Rayuan.


Sultan Selangor harap semua negeri dapat anggotai MKI secara rasmi

SHAH ALAM, 11 Safar 1445H, Isnin – Sultan Selangor, Sultan Sharafuddin Idris Shah hari ini menzahirkan harapan negeri-negeri yang masih belum menganggotai Majlis Kebangsaan Bagi Hal Ehwal Agama Islam Malaysia (MKI) dapat menyahut pelawaan dan menganggotai platform musyawarah majlis itu secara rasmi.

Sultan Sharafuddin yang juga Pengerusi MKI bertitah majlis itu adalah sebuah institusi yang mendapat perkenan Majlis Raja-Raja bukan sahaja dari segi penubuhan, malah dari segi keahliannya.

“Keanggotaan utama dalam MKI adalah daripada wakil negeri-negeri yang memainkan peranan yang amat penting di dalam menyelaras hal ehwal Islam,” titah baginda pada Mesyuarat Majlis Kebangsaan Bagi Hal Ehwal Agama Islam Malaysia Kali ke-70 di Masjid Sultan Salahuddin Abdul Aziz Shah, di sini hari ini.

Hadir sama Perdana Menteri, Datuk Seri Anwar Ibrahim yang juga Timbalan Pengerusi Majlis itu.

Sultan Sharafuddin bertitah walaupun telah banyak kejayaan dicapai melalui rundingan di platform MKI, masih terdapat pelbagai perkara yang belum selesai yang memerlukan penglibatan semua ahli-ahli mesyuarat mencetuskan idea dan buah fikiran yang bernas.

Dalam perkembangan lain, Sultan Selangor bertitah baginda mendapati masih ada pihak membangkitkan pandangan secara terbuka berkaitan beberapa isu sensitif yang seharusnya dibincang melalui forum MKI, seperti pertikaian kaedah rukyah dalam menetapkan tarikh permulaan Ramadan serta menentukan anak bulan Syawal.

“Beta berasa dukacita dengan perkembangan ini, kerana walaupun mereka menyatakan tujuannya adalah untuk menegakkan hujah, tapi kenapa sampai menimbulkan keraguan tentang kearifan para mufti yang memahami ilmu falak dan mengambil keputusan yang tidak bertepatan dengan apa yang telah dipersetujui.

“Ini sudah tentunya menimbulkan kekeliruan dalam kalangan umat Islam yang akhirnya boleh mengundang kepada perpecahan,” titah baginda.

Oleh itu, Sultan Sharafuddin bertitah bagi mengelak kekeliruan pada masa akan datang, Jabatan Kemajuan Islam Malaysia (Jakim) hendaklah mengeluarkan satu ketetapan muktamad berkaitan kaedah penentuan tarikh permulaan Ramadan serta menentukan anak bulan Syawal melalui rukyah dan hisab.

Dalam perkembangan lain, Sultan Selangor turut mencadangkan agar pihak Jakim menyediakan kertas kerja bagi membuat dasar dan prosedur yang komprehensif bagi pendaftaran institusi tahfiz swasta dan persendirian untuk diguna pakai di setiap negeri. – Bernama


VIDEO| Ronnie Liu rentas negeri semata-mata bela penceroboh kebun haram?

ANTARA ramai-ramai anggota DAP termasuk wakil-wakil rakyatnya yang hadir bersolidariti membela pekebun haram/penceroboh di Raub, ada seorang ADUN dari Selangor yang menarik perhatian kita.

Ronnie Liu merupakan ADUN Sungai Pelek di negeri Selangor, di mana beliau perlu merentas banyak daerah di negeri Selangor dan merentas sempadan negeri hingga ke Raub, Pahang semata-mata untuk membela para penceroboh. Begitulah betapa pentingnya isu ini kepada beliau dan DAP.

Melihat kepada video yang tular ini, memang sah bahawa ADUN Sungai Pelek (Selangor) telah melanggar SOP merentas negeri dan beliau sendiri berdegil untuk memberi kerjasama dengan pihak polis.

Dalam video ini juga, jelas menunjukkan Ahli Parlimen Raub, YB Tengku Zulpuri yang memujuk agar pihak polis tidak ambil tindakan terhadap YB Ronnie Liu itu, kononnya atas kapasiti jawatannya.

Pihak polis perlu bertegas dengan mereka, kerana boleh pula langgar SOP semata-mata untuk mempertahankan para penceroboh hutan bagi yang telah mengaut keuntungan itu. Ini bukan sahaja salah di banyak peringkat, malah ini adalah masalah moral dan integriti.

Kalau para politikus ini boleh rentas negeri begitu sahaja bagi membela pekebun haram/penceroboh, kami yakin lagi ramai yang ingin merentas negeri bersolidariti menyokong penguatkuasa yang membuat serbuan itu.

Haji Aminuddin Yahaya
Pengerusi PEMBELA
6 Julai 2021


Baik utamakan sekolah daif dari bantu sekolah persendirian Cina

Oleh Zuhayati Yazid

BANGI, 6 Syawal 1444H, Khamis – Mengapa pengumuman berkaitan peruntukan pendidikan untuk 63 sekolah persendirian Cina di seluruh negara dibuat Anthony Loke selaku Menteri Pengangkutan?

Walhal, individu yang sepatutnya layak mengumumkan perkara berkenaan adalah Menteri Pendidikan, Fadhlina Sidek, kata Naib Presiden BERJASA, Ir Ts Muhammad Lukman Al Hakim Mohamad.

Persoalan itu ditimbulkan beliau susulan pengumuman Loke mengenai keputusan kerajaan meluluskan peruntukan RM15.75 juta kepada 63 sekolah persendirian Cina di seluruh negara.

Loke dalam satu kenyataan berkata, permohonan peruntukan itu dibuat Presiden Dong Zong, Tan Tai Kim dan diluluskan Perdana Menteri yang juga Menteri Kewangan, Datuk Seri Anwar Ibrahim.

Menyelar perkara itu, Muhammad Lukman menyifatkan tindakan Loke jelas membuktikan peruntukan berkenaan sebahagian daripada tuntutan DAP, sebagai sebuah parti yang mendesak.

“Kalau tidak diberikan bantuan sekian-sekian, mungkin parti ini menarik diri dan sebagainya.

“Ini suatu yang tidak sihat berlaku dalam kerajaan hari ini, apabila DAP mula naik tocang, besar kepala dan mula tunjuk taring sebenar mereka sebagai parti rasis dan hanya memperjuangkan nasib bangsa mereka sahaja,” katanya kepada Ismaweb.net, hari ini.

Muhammad Lukman berkata, keputusan kerajaan meluluskan sejumlah besar peruntukan berkenaan juga dilihat sebagai pelik dan boleh mengundang kemarahan rakyat.

“Pendirian kerajaan yang begitu mengutamakan sekolah persendirian Cina adalah tindakan menganaktirikan ratusan sekolah-sekolah persendirian lain yang sangat daif tanpa bantuan atau perhatian kerajaan.

“Kita berbicara bukan sahaja sekolah persendirian, tetapi sekolah-sekolah kerajaan sendiri yang sangat daif terutama di pedalaman Sabah dan Sarawak bertahun-tahun dan di mana bantuan yang sepatutnya diberikan serta diutamakan kepada kepada sekolah kebangsaan,” katanya.

Beliau kesal kerajaan Malaysia Madani yang dipimpin Anwar hari ini bertindak secara luar biasa apabila mengutamakan sekolah persendirian Cina, sedangkan ia sudah menerima bantuan jutaan ringgit daripada taikun serta pihak swasta.

Katanya, perkara itu terbukti apabila fasiliti dan infrastruktur sekolah berkenaan jauh lebih baik, besar dan cantik seperti sebuah kolej.


Zahid akan guna segala ruang lepaskan diri: Wan Saiful

BANGI, 18 Safar 1445H, Isnin – Datuk Wan Saiful Wan Jan tidak menolak kemungkinan akan ada pihak yang membandingkan pelepasan Datuk Seri Dr Ahmad Zahid Hamidi dengan pengguguran tuduhan ke atas Pengerusi Perikatan Nasional (PN), Tan Sri Muhyiddin Yassin.

Menerusi hantaran di Facebook, Ahli Parlimen Tasek Gelugor itu yakin Ahmad Zahid yang juga Presiden UMNO akan menggunakan segala ruang yang ada untuk melepaskan diri sendiri dan mengalih perhatian kepada musuh-musuh politiknya.

“Saya jangka akan ada pihak membandingkan pelepasan Zahid dengan pengguguran tuduhan ke atas Tan Sri Muhyiddin Yassin. Kita mesti sedar situasinya amat berbeza.

“Dalam kes Muhyiddin, pasukan pendakwa membantah permohonan untuk menggugurkan pertuduhan malahan sekarang sedang merayu keputusan mahkamah itu.

“Tetapi dalam kes Zahid, pihak pendakwa memohon Zahid dilepaskan walaupun sebelum ini mahkamah telah mendapati pihak pendakwaan berjaya menimbulkan kes prima facie bagi semua tuduhan terhadap Zahid,” katanya.

Biarpun begitu, Wan Saiful berkata, beliau menghormati keputusan mahkamah dan berharap prosesnya berjalan lancar.

Namun yang penting katanya, perkembangan ini adalah cerminan kredibiliti Datuk Seri Anwar Ibrahim sebagai Perdana Menteri.

“Dunia menyaksikan betapa kredibiliti Anwar sebagai seorang reformis telah hilang musnah.

“Sebab itulah kita mesti menerima hakikat karakter Anwar yang sebenar. Anwar adalah seorang Perdana Menteri yang gagal dan dia mengetuai sebuah Kabinet yang tidak kompeten. Maka itulah dia sanggup berbuat apa sahaja demi untuk kekal di takhta kuasa.

“Kita boleh jangka bahawa selepas ini Anwar akan terus ‘membersihkan’ imej semua yang bersekongkol dengan dia dan dia juga akan terus mencemarkan imej mereka yang menentangnya,” katanya.

Ahmad Zahid hari ini dilepas tanpa dibebaskan oleh Mahkamah Tinggi Kuala Lumpur daripada 47 tuduhan pecah amanah, rasuah dan pengubahan wang haram dana Yayasan Akalbudi yang diasaskannya.

Hakim, Datuk Collin Lawrence Sequerah, melepas tanpa membebaskan Ahmad Zahid, 70, selepas membenarkan permohonan Timbalan Pendakwa Raya, Datuk Mohd Dusuki Mokhtar, yang memaklumkan bahawa Jabatan Peguam Negara ingin memberhentikan semua prosiding terhadap Ahmad Zahid pada peringkat ini.

Bagaimanapun, peguam bela Datuk Hisyam Teh Poh Teik memohon supaya Ahmad Zahid dibebaskan daripada semua tuduhan kerana ia tidak adil kepada anak guamnya berikutan tuduhan ke atasnya ‘tergantung’ tanpa ada kepastian.


Terjejas COVID-19, ANGKASA salur bantuan makanan asas

BANGI, 28 Rabiulawal 1442H, Sabtu – Memahami kesusahan yang dihadapi rakyat ketika ini, Angkatan Pemuda Pemudi BERJASA (ANGKASA) salur bantuan kepada keluarga yang terjejas akibat COVID-19.

Ketuanya, Hazwan Mohamad berkata, hampir 60 keluarga terjejas di daerah Sepang menerima bantuan bekalan barangan asas seperti beras dan telur.

Katanya, serahan bantuan itu juga adalah dengan kerjasama Barisan Jemaah Islamiah Se-Malaysia (BERJASA) Parlimen Sepang dan pertubuhan bukan kerajaan (NGO) Nadi Rakyat.

“Rata-rata yang kami temui ada yang hilang punca pendapatan akibat dibuang kerja.

“Ada yang bergantung harap pada bantuan kebajikan masyarakat dan anak-anak yang baru sahaja memulakan pekerjaan.

“Semoga sedikit bantuan asas ini memberikan kelegaan buat ibu-ibu, ayah-ayah sekalian,” katanya dalam kenyataan, hari ini.


Telur pun tak boleh urus, mampukah Anwar urus negara?

BANGI, 20 Jamadilawal 1444H, Khamis – Perdana Menteri, Datuk Seri Anwar Ibrahim disaran meminta nasihat daripada bekas Menteri Pertanian dan Industri Asas Makanan, Datuk Seri Ronald Kiandee bagi menangani isu kekurangan telur di negara ini.

Ketua Penerangan Bersatu, Datuk Wan Saiful Wan Jan berkata, kerajaan Perikatan Nasional (PN) dahulu mempunyai rekod yang baik dalam menjaga kebajikan rakyat.

“Sudah 22 hari Anwar Ibrahim menjadi Perdana Menteri dan sudah enam hari saya meminta Anwar segera umumkan solusi untuk masalah telur dalam negara. Tapi Anwar masih tong kosong.

“Berpuluh tahun Anwar mendakwa dia ada penyelesaian segera untuk pelbagai masalah. Rupanya itu semua lakonan belaka.

“Masih ingat janji 24 jam untuk turun harga minyak? Dah 22 kali 24 jam, itu pun tong kosong rupanya,” sindirnya menerusi hantaran di Facebook beliau, hari ini.

Pada masa sama, Ahli Parlimen Tasek Gelugor itu mengingatkan Perdana Menteri bahawa rakyat sedang tertekan dan menanti penyelesaian yang sudah bertahun dipropagandakan.

“Punya hebat propaganda, telur pun tak boleh uruskan? Mampukah nak urus negara?

“Telur masih tiada di pasaran atau kalau ada sekalipun, harganya mahal. Rakyat termiskin amat merasai bebanan ini,” katanya.

Dalam perkembangan sama, beliau hairan Malaysia selaku negara pengeksport telur menghadapi kekurangan telur untuk rakyat sendiri.

Menurutnya, Malaysia merupakan negara pengeksport telur kelima terbesar dunia berdasarkan data pada 2021.

“Menteri Pertanian dan Keterjaminan Makanan pula umumkan bahawa Malaysia akan mengimport telur untuk stabilkan bekalan. Kita ini negara pengeksport. Mana logiknya nak import pula?

“Kepada Perdana Menteri dan Menteri Pertanian, kalau gagal, apa kata minta nasihat daripada Datuk Seri Dr Ronald Kiandee yang lebih berjaya menangani segera krisis bekalan dan harga ayam sebelum ini.

“Kalau PH-BN dah tak ada idea, kami PN ada ‘track record’ yang ‘solid’ menjaga rakyat,” katanya.


KKM pantau situasi hepatitis akut tak diketahui penyebabnya

BANGI, 9 Syawal 1443H, Selasa – Kementerian Kesihatan (KKM) akan terus menjalankan pemantauan situasi kejadian kes ‘Hepatitis akut yang tidak diketahui penyebabnya’ dalam kalangan kanak-kanak.

KKM dalam kenyataan di Facebook berkata, sehingga 21 April lalu, Pertubuhan Kesihatan Sedunia (WHO) menerima 169 kes ‘Hepatitis akut yang tidak diketahui penyebabnya’ dalam kalangan kanak-kanak berumur antara sebulan hingga 18 tahun.

Sehubungan itu, kementerian telah mempertingkatkan survelan bagi hepatitis akut, selain terus memantau situasi kejadian dalam kalangan kanak-kanak.

“Protokol rujukan dan pengurusan kes ‘Hepatitis akut yang tidak diketahui penyebabnya’ juga sedang dibangunkan.

“Perkembangan terkini akan dimaklumkan dari semasa ke semasa,” kata kementerian.

Serentak itu, KKM menasihatkan ibu bapa atau penjaga kanak-kanak yang mengalami gejala berkaitan hepatitis akut untuk segera mendapatkan rawatan di fasiliti kesihatan berhampiran.

Antara gejala-gejala hepatitis akut adalah jaundis, kelesuan, loya, hilang selera makan dan air kencing berwarna gelap.


Undang-undang sekat perjalanan wanita tanpa mahram di Gaza disemak semula

GAZA, 5 Rejab 1442H, Rabu – Hakim tertinggi Gaza bersetuju untuk menyemak semula keputusan mahkamah baru-baru ini yang melarang wanita untuk melakukan perjalanan tanpa izin daripada penjaga lelaki seperti suami atau ayah, lapor Reuters.

Sekatan itu, yang dikuatkuasakan pada hari Ahad oleh Majlis Syariah Tinggi di Gaza yang dikendalikan oleh pergerakan Hamas, telah mengundang kritikan daripada kumpulan hak asasi yang mengatakan bahawa ia melanggar undang-undang Palestin dalam diskriminasi berdasarkan jantina.

Protes juga berlaku di luar pejabat ketua majlis yang dilantik Hamas, Hassan Jojo, yang telah menandatangani perintah undang-undang.

Bercakap kepada wartawan pada hari Selasa, Jojo berkata: “Kami telah bersetuju untuk merangka keputusan ini.”

Suruhanjaya Bebas untuk Hak Asasi Manusia (ICHR), sebuah kumpulan hak asasi Palestin yang mempunyai pejabat di Gaza dan Tebing Barat menyifatkan, keputusan hari Ahad ‘melanggar martabat dan hak wanita serta meletakkan mereka pada tahap yang lebih rendah dalam masyarakat.

ICHR juga menyatakan, undang-undang Palestin melarang diskriminasi ‘berdasarkan bangsa, jantina, warna, agama, pendapat politik atau kecacatan.’

Seorang penganalisis politik Palestin dan pakar hak wanita, Reham Owda mengatakan keputusan itu mungkin bertujuan untuk menghentikan kenaikan jumlah wanita Gaza yang mencari pekerjaan di luar wilayah pesisir kecil, baru-baru ini di mana pekerjaan yang ada adalah 49 peratus.

Pemerintah di Gaza ingin mengehadkan (perjalanan) dan menyekat pergerakan wanita yang bercita-cita tinggi untuk pergi mencari pekerjaan atau belajar, dan melarikan diri dari sekatan Israel, kata Owda.

Israel dan Mesir mengekalkan sekatan di kawasan laut Mediterranean, dengan alasan kebimbangan keselamatan yang timbul dari pemerintahan Hamas. – Agensi


Pilihan raya Presiden Burkina Faso diteruskan di balik konflik ganas

OUAGADOUGOU, 7 Rabiulakhir 1442H, Isnin – Konflik bersenjata dan krisis kemanusiaan yang semakin meruncing di Burkina Faso tidak menghalang rakyatnya untuk menjalankan tanggungjawab sebagai pengundi bagi pilihan raya presiden dan legislatif negara itu.

Pilihan raya berjalan lancar di ibu kota dan tidak ada laporan mengenai keganasan berskala besar di tempat lain semasa kutipan undi. Tetapi beberapa tempat mengundi di kawasan timur yang tidak aman terpaksa ditutup kerana ancaman, kata suruhanjaya pilihan raya.

“Orang ramai diancam. Mereka diberitahu jika mereka meletakkan jari pada tinta boleh mengucapkan selamat tinggal pada jari mereka,” kata ketua suruhanjaya, Newton Ahmed Barry, pada sidang media, merujuk kepada tanda dakwat yang diberikan kepada orang untuk menunjukkan bahawa mereka telah mengundi.

Kempen dijalankan bersama pertumpahan darah yang berterusan dan ketakutan serangan oleh kumpulan bersenjata pada hari pengundian berlaku.

Presiden, Roch Kabore, yang kini menuntut lima tahun lagi untuk berkuasa menghadapi 12 calon lain.

Kabore dijangka menduduki tempat pertama tetapi pembangkang berharap dapat memecah undi, menarik sokongannya sebanyak 51 peratus untuk kemenangan sepenuhnya pada pusingan pertama Ahad.

Ia kemudian merancang untuk membentuk gabungan di belakang calon pembangkang terkuat untuk pusingan kedua pengundian.

Setelah mengundi di sebuah sekolah di ibu kota, Ouagadougou, Kabore mengatakan kepada wartawan: “Saya menyeru semua Burkinabe untuk memilih, apa pun pilihan mereka. Ini mengenai demokrasi Burkina Faso, ini mengenai pembangunan, ini mengenai keamanan.”

Bagaimanpun, tiada undian dapat dikutip di hampir 20 peratus bahagian negara, di mana wilayah tersebut berada di luar kawalan pemerintah dan serangan oleh kumpulan bersenjata hampir setiap hari.

“Sepertiga dari negara ini tidak akan dapat mengundi, jadi di satu pihak mereka akan terus merasa terasing daripada pemerintah arus perdana.

“Dan kemudian di sisi lain, adalah persepsi para pengganas bahawa mereka sebenarnya berjaya kerana jika mereka (warganegara) tidak dapat mengundi, ini bermakna mereka menang peperangan kerana jentera negara tidak mampu membantu rakyat untuk mengundim,” kata Pengarah Eksekutif Jaringan Afrika Barat untuk Pembangunan Damai, Chukwuemeka Eze kepada Al Jazeera.

Terdahulu, 14 askar terbunuh dalam serangan di utara yang diakui dilakukan oleh militan Daesh awal bulan ini, salah satu serangan dahsyat terhadap tentera dalam pemberontakan selama lima tahun.

Keganasan di utara – seperti di negara jiran Sahel, Mali dan Niger – telah terjalin dengan pertembungan antara kumpulan etnik.

Tahun lalu, konflik itu menyebabkan lebih daripada 2,000 kematian di Burkina Faso dan juga telah menarik pasukan dari Perancis dan Amerika Syarikat dalam usaha mengalahkan kumpulan bersenjata, termasuk beberapa yang mempunyai kaitan dengan kumpulan ISIL dan al-Qaeda.

Lebih daripada satu juta orang Burkinabe telah kehilangan tempat tinggal akibat pertempuran tersebut.

Komuniti Fulani secara khusus disasarkan untuk direkrut oleh pejuang, dan serangan secara berkala mengundang pembalasan serta meneruskan siri keganasan.

Kumpulan kemanusiaan pula mengecam pembunuhan orang awam Fulani oleh militan propemerintah atau tentera. – Agensi


Tak berkesudahan, lagi penduduk Palestin ditembak mati Zionis

NABLUS, 17 Syawal 1442H, Sabtu – Tentera rejim pengganas Israel menembak mati seorang lelaki Palestin ketika serangan di Tebing Barat yang diduduki.

Menurut Kementerian Kesihatan Palestin, Zakaria Hamayel, 28, terkena peluru ketika bantahan menentang pengembangan penempatan Israel di perkampungan Beita, selatan Nablus.

Semalam, ratusan penduduk Palestin berkumpul menyertai bantahan berhampiran Nablus.

Sementara itu, tentera Israel berkata, pihaknya sedang menyiasat kejadian berkenaan.

“Kami mengambil maklum laporan mengenai warga Palestin yang terbunuh. Punca kecederaan masih belum diketahui,” katanya dalam satu kenyataan.

Selasa lalu, tentera rejim Zionis membunuh seorang lelaki Palestin dalam serbuan di kem pelarian Al-Amari berhampiran Ramallah.

Tentera negara pengganas itu melakukan penangkapan di Tebing Barat susulan serangan balas Israel – Pergerakan Perjuangan Islam Palestin (Hamas) selama 11 hari bermula pada 10 Mei lepas.

Gencatan senjata di Gaza berlaku seminggu yang lalu adalah hasil usaha Mesir yang bertindak selaku orang tengah antara Israel dan Hamas.

Lebih daripada 25 penduduk Palestin terbunuh dalam serangan sejak 10 Mei di Tebing Barat, yang mana kira-kira 475,000 peneroka haram Israel tinggal bersama dalam persekitaran 2.8 juta penduduk Palestin.

Tebing Barat diduduki oleh Israel sejak Perang Enam Hari 1967. – Agensi


Pengundi muda jangan terpengaruh politik kepartian semata-mata

Oleh Zuhayati Yazid

BANGI, 21 Rabiulakhir 1444H, Rabu – Pengundi muda dilihat masih ‘blur’ dan tercari-cari pemimpin mana yang layak untuk menjadi wakil rakyat sekali gus dapat membela nasib ummah.

Situasi ini berlaku kerana mereka masih ragu-ragu sama ada memilih berdasarkan calon, parti atau agenda yang dibawa.

Hakikatnya, anak-anak muda sangat teruja untuk keluar mengundi – namun rata-rata mengakui mereka kekurangan maklumat mengenai cara pemilihan calon yang tepat.

Atas dasar itu, Presiden Persatuan Belia Islam Nasional (PEMBINA), Wafiq Azman berkata, pihaknya banyak membuat pendedahan dan penerangan kepada anak-anak muda khususnya mahasiswa supaya mereka memahami suasana politik.

“PEMBINA tekankan mereka perlu memilih ramai calon yang berwibawa dalam Parlimen sekali gus membawa agenda Kebangsaan,” katanya ketika menjadi panel dalam program Dimensi: Analisis Agenda Kebangsaan Dalam PRU15, yang disiarkan di TV Pertiwi, hari ini.

Beliau berkata, anak-anak muda khususnya mahasiswa perlu didedahkan dengan agenda kebangsaan supaya mereka dapat menolak dan tidak terpengaruh politik kepartian semata-mata.

“Sebab itu ia perlu diperjelaskan dengan tepat apabila berbincang mengenai Pilihan Raya Umum atau Pilihan Raya Negeri (PRN),” katanya.

Rakyat akan memilih pemimpin pada 19 November ini dan pengundian awal telah dilaksanakan semalam, 15 November.


Filem kontroversi ancaman jelas pada agama, norma masyarakat

BANGI, 27 Jamadilakhir 1444H, Jumaat – Filem kontroversi yang mengandungi adegan tidak senonoh, sekali gus tidak sesuai untuk tontonan awam perlu ditangani dengan tegas dan diberikan pengajaran sewajarnya dari pihak berkenaan.

Bukan setakat itu, masyarakat juga perlu memainkan peranan dengan memulaukan filem tersebut dalam apa jua bentuk, tegas Pengarah Sekretariat Majlis Ulama Isma (MUIS), Ustaz Ahmad Syamil Mohd Esa.

“Isu filem tak senonoh, artis muslim dan penggiat seni sepatutnya tahu batasan.

“Setelah berlalunya tempoh yang panjang dalam mengarusperdanakan kehidupan patuh syariah dalam segenap bidang di Malaysia, sepatutnya para artis, penggiat seni dan hiburan sudah mempunyai satu ‘common sense’ dalam isu-isu yang bertentangan dengan budaya dan norma agama negara kita,” katanya dalam satu kenyataan.

Dalam pada itu, beliau kesal dengan tindakan setengah pihak yang ‘try hard’ untuk mempromosi budaya asing dalam arena kesenian dan hiburan.

Tegasnya, tindakan itu suatu provokasi dan ancaman yang jelas terhadap agama dan norma kemasyarakatan yang menitikberatkan kesopanan dan moral yang sejahtera.

“Arus pembinaan masyarakat yang menerima ajaran agama sebagai paksi dan rujukan kehidupan seharusnya dijadikan teras utama dalam apa sahaja bidang yang disajikan kepada masyarakat awam, kerana ia akan mencorak masa depan yang sihat menuju ummah ‘fadhilah’ (gemilang),” katanya.

Sebelum ini, trailer sebuah filem tempatan, ‘Pulau’ mendapat reaksi pelbagai pihak termasuk tokoh agama yang mengecam adegan tidak senonoh dalam filem itu.

Filem yang bakal ditayangkan 9 Mac depan menerima kritikan pelbagai pihak yang menggesa Lembaga Penapisan Filem (LPF) mengkaji semula kelulusan karya terbitan WebTVAsia dengan kerjasama My Way Pictures dan Filmforce Studio itu.


290 pemberi maklumat diberi perlindungan SPRM

PUTRAJAYA, 16 Safar 1442H, Ahad – Seramai 290 individu diberi perlindungan oleh Suruhanjaya Pencegahan Rasuah Malaysia (SPRM) di bawah Akta Perlindungan Pemberi Maklumat 2010 sejak tahun 2016 kerana bekerjasama menyalurkan maklumat berkaitan kegiatan rasuah dan salah guna kuasa.

Ketua Pesuruhjaya SPRM, Datuk Seri Azam Baki berkata, di bawah akta itu keselamatan mereka dilindungi dan dijamin.

“Pada saya ia merupakan jumlah yang banyak dan mereka ini adalah mereka yang sanggup bekerjasama dengan SPRM.

“SPRM memerlukan lebih banyak maklumat daripada orang ramai seperti ini supaya kami dapat mengumpul maklumat dengan lebih banyak dan bergerak lebih berkesan lagi,” katanya dalam temu bual bersama Bernama.

Dalam pada itu, beliau turut mengakui SPRM tidak terlepas berdepan kesukaran untuk mendapatkan maklumat kerana masih ramai yang takut untuk melaporkan kegiatan rasuah yang berlaku di sekeliling mereka.

“Antara faktor yang menyukarkan sesetengah individu berkongsi maklumat dengan agensinya berkemungkinan disebabkan takut dibuang kerja atau akan menjejaskan perniagaan mereka.

“Kami sedar bahawa untuk mendapatkan pengadu untuk datang kepada kami untuk membuat aduan itu amat susah dan peratusannya terlalu kecil,” katanya.

Beliau berkata SPRM merupakan agensi yang menggunakan Akta Perlindungan Pemberi Maklumat 2010 untuk memberikan perlindungan kepada pemberi maklumat agar mereka dilindungi daripada segala ancaman termasuk risiko dibuang kerja.

“Banyak kes yang dikendalikan ketika ini berdasarkan maklumat yang diberikan oleh pemberi maklumat dan mereka ini dilindungi oleh undang-undang termasuk daripada sebarang tindakan undang-undang oleh majikan mereka,” katanya.

Dalam perkembangan lain, Azam berkata sasaran SPRM adalah untuk menjadikan masyarakat di negara ini bebas rasuah dan menjadi agensi penguat kuasa rasuah terunggul di dunia, dan untuk merealisasikan impian itu, pelbagai strategi perlu dirangka yang turut melibatkan semua pihak termasuk pelbagai jabatan dan agensi lain. – Bernama


Aidiladha tanda kemenangan Islam

1. BERSEMPENA Hari Raya Aidiadha yang akan disambut pada 10 Zulhijjah 1441H, saya mewakili semua warga Parti Berjasa ingin mengucapkan Selamat Hari Raya Aidiladha, wakullu ‘am wa antum bikhair!

2. Hari Raya Aidiadha adalah hari kebesaran yang diraikan oleh Islam sebagai tanda kemenangan umat Islam dalam perjuangan mentaati perintah Allah SWT dan RasulNya, serta berkorban demi agama Islam yang tercinta ini.

3. Jika pada Hari Raya Aidilfitri yang lepas, kita meraikan hari raya dengan jihad dalam Perintah Kawalan Pergerakan (PKP) akibat wabak COVID-19, alhamdulillah, kita bersyukur kepada Allah SWT pada kali ini banyak kelonggaran telah diberi untuk merentas negeri, melakukan solat Aidiladha, ibadat korban dan lain-lain.

4. Marilah kita jadikan sambutan Aidiladha pada tahun ini dengan mengingati kebesaran ibadat haji, pengorbanan Nabi Ibrahim, Nabi Ismail A.S serta yang berkaitan dengannya.

Kita perlu bermuhasabah melihat sepanjang hidup kita ini, berapa banyak pengorbanan yang telah kita lakukan untuk menegakkan agama Allah ini.

5. Islam menuntut kita mengorbankan masa, tenaga dan wang ringgit untuk memastikan agama Allah ini berada dalam kedudukan tertinggi dalam diri, keluarga, masyarakat dan negara.

Ini dapat dilakukan jika kita berjaya membina dan mengangkat tamadun Islam ke satu tahap yang tertinggi dan menggantikan semua tamadun yang merosakkan umat.

6. Berjasa juga ingin mengajak kita semua untuk mempertahankan yang hak (kebenaran) dan menegakkan keadilan bagi memastikan kesempurnaan insaniah (kemanusiaan) dalam memburu kebahagiaan sebenar di dunia dan akhirat.

7. Akhir sekali, jangan kita lupa rangkap-rangkap dalam lafaz takbir raya dimana kita sering diingatkan tentang peristiwa Perang Ahzab.

Pada perang ini umat Islam ketika itu diserang dari setiap penjuru sebagaimana juga yang berlaku pada hari ini. “Allah telah membenarkan janjinya, membantu hambanya, dan mengalahkan pakatan al-Ahzab dengan sendirinya.”

Takbir ini bukan sekadar mengingatkan kita tentang kesusahan perjuangan Rasulullah membawa tauhid, ia juga adalah ikrar kita untuk memerangi kekufuran, sekalipun dibenci oleh orang kafir.

Ia termaktub dalam lafaz: “Dan kami tidak menyembah selain Allah, dalam keadaan ikhlas dan bagiNya adalah agama (kami patuh ajaran agama), sekalipun dibenci oleh orang kafir.”

Sedarlah kita bahawa inilah takbir yang kita ikrarkan setiap hari perayaan. Orang beriman tidak bimbang dibenci golongan kafir ketika berjuang meletakkan Islam di posisi yang tertinggi.

8. Semoga dengan semangat pengorbanan sempena Hari Raya Aidiladha ini akan menjadikan kita orang yang lebih dekat dan bertakwa kepada Allah SWT dalam menunaikan tanggungjawab kita, iaitu memperjuangkan agama Allah SWT untuk membangunkan semula satu peradaban Islam yang gemilang di masa akan datang.

9. Allahu Akbar, Allahu Akbar, Allahu Akbar, walillahilhamd!

Datuk Dr. Ir. Ts Badhrulhisham Abdul Aziz
Presiden BERJASA

Penafian: Artikel ini adalah pandangan penulis. Ia tidak mewakili pendirian rasmi Ikatan Muslimin Malaysia (Isma), mahupun Ismaweb.net.


I-Medik syor 5 solusi isu lantikan jawatan kontrak KKM

BANGI, 21 Zulkaedah 1442H, Jumaat – Kerajaan perlu memperhalusi isu membabitkan pegawai perubatan dan kakitangan kontrak Kementerian Kesihatan (KKM) yang hangat dibincangkan kebelakangan ini.

Sehubungan itu, Pertubuhan Ikatan Pengamal Perubatan dan Kesihatan Muslim Malaysia (I-Medik) mencadangkan lima solusi untuk dipertimbangkan oleh Perdana Menteri, Tan Sri Muhyiddin Yassin serta KKM dalam menyelesaikan isu berkenaan.

Presidennya, Prof Dr Azizi Ayob berkata, langkah drastik perlu diambil dalam menangani isu lantikan perjawatan kontrak membabitkan semua pekerja sektor kesihatan dan perubatan awam, selain mengambil kira kebajikan mereka serta ahli keluarga yang terlibat.

Ini termasuklah membabitkan pegawai perubatan, pegawai pergigian, pegawai farmasi, jururawat, penolong pegawai perubatan, juruteknologi makmal perubatan, juru X-Ray diagnostik dan penolong pegawai kesihatan persekitaran.

“Mengkaji semula terma-terma lantikan kontrak yang sedia ada, memperbaiki dan memberikan kemudahan kenaikan gaji dan manfaat yang sama dengan sektor swasta seperti sumbangan KWSP, caruman PERKESO dan perlindungan insurans pekerja (Employee Insurance Scheme).

“Membuka peluang kerjaya latihan kepakaran (HLP) yang sama rata tanpa menghadkan status tetap atau lantikan kontrak perjawatan KKM dan mengiktiraf laluan kerjaya alternatif selain yang sedia ada,” katanya dalam kenyataan, hari ini.

Beliau turut mengesyorkan kerajaan memberi insentif industri profesional kepada mana-mana organisasi syarikat atau institusi yang memberi peluang pekerjaan berkaitan profesion berkenaan tanpa menjejaskan peluang melanjutkan kepakaran di laluan kerjaya alternatif yang ada ada di Malaysia pada masa kini.

Katanya, kerajaan juga digesa membuka semula peluang lantikan tetap pakar di hospital-hospital di bawah KKM, walaupun individu itu berada di luar sistem kementerian ketika melanjutkan kepakaran mereka.

“Saranan-saranan ini pastinya menuntut penilaian semula kepada sistem kesihatan negara yang merupakan nadi utama kesejahteraan rakyat dan kemajuan negara.

“Sebarang perubahan seharusnya mengambil kira faktor kelestarian sistem penyampaian perkhidmatan kesihatan yang adil dan menyeluruh buat semua rakyat Malaysia,” katanya.

Pada masa sama, I-Medik turut mencadangkan sebuah jawatankuasa bebas diwujudkan membabitkan pihak-pihak yang bertanggungjawab dan berkepentingan bagi tujuan penilaian.

Dr Azizi berkata, pihaknya terbuka untuk menyuarakan saran dan bekerjasama dengan kerajaan serta mana-mana pihak bagi memperbaiki sistem kesihatan negara ke arah lebih baik.


Percayalah UMNO kalah teruk sebab bersama DAP

BANGI, 1 Safar 1445H, Jumaat – Pelik tapi benar. Jika dahulu UMNO gah dengan kekuatannya menempelak DAP sebagai cauvinis tetapi kini mereka mendambakan sokongan parti rasis itu.

Lebih malang, di ajaknya pula ahli-ahli UMNO mengundi DAP – situasi ini benar-benar menggambarkan UMNO seolah sudah hilang maruah.

Perunding Kanan Politik dan Perundangan Ikatan Muslimin Malaysia (ISMA), Haji Aminuddin Yahaya berkata, ramai pemimpin UMNO di pelbagai peringkat mendesak Presiden mereka meletakkan jawatan.

“Itu mungkin salah satu penyelesaian tetapi saya lebih cenderung untuk UMNO keluar dari gabungan Pakatan Harapan (PH), sama ada bergabung dengan Perikatan Nasional (PN) atau bergerak bersendirian.

“Selagi UMNO duduk bersama PH maka selagi itu perjuangan UMNO menjadi semakin malap.

“UMNO hanya mampu duduk di bawah ketiak DAP. UMNO tidak boleh lagi bercakap mengenai Melayu dan Islam kerana dibentengi oleh DAP. Habis, apa lagi isu yang mahu dibicarakan UMNO?,” soalnya.

Mengimbas pretasi UMNO pada Pilihan Raya Negeri (PRN) lalu, Haji Aminuddin berkata, kekalahan dan kemerosotan UMNO yang teruk kali ini bukanlah hanya disebabkan penolakan orang Melayu terhadap parti itu, tetapi yang lebih penting ialah ahlinya sendiri yang tidak memberi sokongan.

“Sebabnya ialah sama ada mereka mengundi PN atau langsung tidak keluar mengundi. Tidak pernah terjadi dalam sejarah UMNO dari 108 kerusi yang ditandingi hanya 19 yang menang atau hanya 18 peratus pencapaian.

“Saya tidak merasakan bahawa ini disebabkan isu kes rasuah presiden parti semata-mata kerana orang UMNO ini biasa saja dah dengan rasuah.

“Tetapi yang mereka tidak boleh ialah kerjasama dengan DAP. Buatlah macam mana, orang Melayu secara umumnya masih tidak boleh terima DAP,” katanya.

Justeru, beliau mengesyorkan ahli UMNO mencari alternatif lain khususnya PN sekiranya kepimpinan parti masih mahu kekal bersama PH.

“Jangan kerana terlalu terikat dengan parti sehingga kita ketepikan perjuangan.

“Ahli-ahli UMNO perlu memilih sama ada mahu berubah atau mati sebelum ajal,” katanya.

Terdahulu, Naib Presiden UMNO, Datuk Seri Johari Abdul Ghani berkata, semua pemimpin UMNO dari setiap peringkat termasuk Top 5, Majlis Tertinggi, Ketua-ketua Bahagian setiap negeri itu termasuk wanita, Pemuda, Puteri perlu bertanggungjawab atas kekalahan UMNO pada PRN.

“Saya secara peribadi, walaupun baru lima bulan menjawat jawatan Naib Presiden turut bertanggungjawab di atas kekalahan ini,” katanya.


iGuru mohon Mahkamah Persekutuan putuskan keabsahan vernakular

BANGI, 25 Syaaban 1442H, Rabu – Ikatan Guru-Guru Muslim Malaysia (iGuru) memfailkan permohonan bagi mendapatkan penghakiman Mahkamah Persekutuan mengenai keabsahan dan keperlembagaan sekolah vernakular.

IGuru merujuk kepada Mahkamah Persekutuan berhubung sama ada Seksyen 17 dan 28 Akta Pendidikan 1996 yang membolehkan Menteri Pendidikan menubuhkan sekolah vernakular, sebenarnya melanggar Perkara 152(1)(a) Perlembagaan.

Memetik Free Malaysia Today (FMT), permohonan interlokutori itu difailkan oleh Presiden iGuru, Ustaz Mohd Azizee Hasan di Mahkamah Tinggi Kota Bharu, semalam.

Selaku plaintif, beliau mahu penjelasan sama ada kata-kata ‘maksud rasmi’ dalam Perkara 152 turut terpakai untuk sekolah rendah dan menengah, susulan keputusan Mahkamah Persekutuan dalam satu kes terdahulu, yang mengatakan ia terpakai bagi institusi pengajian tinggi.

Peguam, Shaharudin Ali – yang mewakili plaintif – berkata, Mahkamah Tinggi dijangka menetapkan tarikh untuk kes itu tidak lama lagi.

Antara defendan yang dinamakan dalam permohonan itu adalah Menteri Pendidikan dan kerajaan.

Turut dinamakan adalah MCA, Persekutuan Persatuan-Persatuan Lembaga Pengurus Sekolah Cina Malaysia (Dong Zong), Gabungan Persatuan-Persatuan Guru-Guru Sekolah Cina Malaysia (Jiao Zong), Majlis Bahasa Cina Malaysia, Persatuan Bahasa Tamil dan Gabungan Persatuan Bekas Pelajar Sekolah Tamil.

Pada Februari tahun lalu, iGuru memfailkan saman mencabar sekolah vernakular di negara ini.

Kemudian pada Mac, Ikatan Muslimin Malaysia (ISMA) turut memfailkan tindakan sama.


Sindiket tipu bida dalam talian 29 ditahan polis

KUALA LUMPUR, 27 Ramadan 1442H, Ahad – Seramai 29 individu termasuk seorang warga China disyaki terlibat dalam sindiket penipuan membida barangan mewah yang tidak wujud secara dalam talian ditahan dalam serbuan di sebuah rumah teres di Suria Villa, Cheras di sini, hari ini.

Kesemua mereka terdiri daripada 24 lelaki dan lima wanita yang berusia lingkungan 20-an dan 40-an.

Ketua Polis Selangor Datuk Arjunaidi Mohamed berkata dalam serbuan pada 5 petang itu, sindiket berkenaan telah beroperasi di premis itu sejak empat bulan lepas dan mengaut keuntungan mencecah jutaan ringgit.

“Sindiket dipercayai mengaut sehingga RM200,000 sehari dan dianggarkan memperoleh hampir RM6 juta setiap bulan,” katanya kepada pemberita di lokasi kejadian, malam tadi.

Beliau berkata bertindak atas maklumat, polis telah membuat risikan selama sebulan dan mengesan kegiatan mencurigakan di dua alamat berbeza di kawasan taman yang sama.

“Modus operandi sindiket ini menggunakan kaedah membida secara dalam talian barangan berharga yang tidak wujud di laman sesawang seperti rumah, kereta dan barang kemas.

-“Sindiket kemudian mengarahkan pembida untuk membayar barangan yang dibida dengan separuh harga sebelum meminta untuk melunaskan bayaran penuh bidaan,” katanya menambah sindiket itu menyasarkan warganegara China di Negara Tembok Besar itu.

Arjunaidi berkata hasil siasatan mendapati kesemua mangsa tertarik dengan taktik sindiket yang memaparkan keuntungan hasil penglibatan dalam aktiviti bidaan terbabit.

Polis turut merampas 116 telefon bimbit, 14 komputer riba dan 13 komputer meja dalam operasi itu.

Beliau berkata Polis Diraja Malaysia akan bekerjasama dengan kerajaan China untuk menjalankan siasatan lanjut untuk mengelakkan penipuan sindiket itu daripada berleluasa.

“Kes disiasat di bawah Akta 120 (a) Kanun Keseksaan dan Seksyen 420 Kanun Keseksaan kerana menipu,” katanya. – Bernama


MUDA tanding solo PRN nanti

BANGI, 7 Zulhijjah 1444H, Isnin – Parti Ikatan Demokratik Malaysia (MUDA) memutuskan bergerak secara sendirian pada Pilihan Raya Negeri (PRN) di enam negeri yang akan diadakan tidak lama lagi.

Presidennya, Syed Saddiq Syed Abdul Rahman berkata, keputusan itu dicapai secara konsensus selepas mendapatkan pandangan pelbagai pihak.

“Selepas berbincang berbahas, berdiskusi, dapat pandangan masyarakat, penyokong, ahli, dan badan bukan kerajaan (NGO), MUDA telah membuat ketetapan yang jelas.

“Ini berdasarkan konsensus parti iaitu pada enam PRN yang bakal diadakan nanti, MUDA akan menyertai dan bertanding di atas kekuatan parti kita sendiri,” katanya.

Beliau berkata demikian dalam sidang media yang disiarkan secara langsung di Facebook parti itu, hari ini.

Susulan itu, Ahli Parlimen Muar itu berkata, MUDA dengan rasa rendah diri ingin memohon sokongan daripada rakyat.

“Mungkin ada yang berkata adakah MUDA akan pecah undi? Adakah tidak cukup ada dua blok politik yang sedia ada?

“Bagi soal pecah undi saya katakan ini, cukup-cukuplah dengan politik untuk menakut-nakutkan rakyat.

“…kerana realitinya jikalau janji ditunaikan, reformasi dilaksanakan, kuasa dikembalikan kepada rakyat dan tidak mengambil mudah undi rakyat, tidak ada keperluan untuk MUDA bertanding,” katanya.


Politik Perak: DAP buat keputusan jalin kerjasama dengan UMNO

IPOH, 22 Rabiulakhir 1442H, Selasa – DAP Perak memutuskan untuk menjalin kerjasama dengan UMNO di Perak bagi membentuk kerajaan berbilang kaum yang bersih, kukuh dan stabil, kata Pengerusi DAP Perak Nga Kor Ming.

Beliau berkata keputusan berkenaan mengambil kira situasi di negeri itu yang tiada satu parti mempunyai majoriti untuk membentuk kerajaan yang stabil selepas menteri besar sebelum ini Datuk Seri Ahmad Faizal Azumu hilang keyakinan majoriti dan kemudiannya mengumumkan peletakan jawatan.

Nga yang juga Ahli Dewan Undangan Negeri (ADUN) Aulong berkata kesediaan DAP Perak untuk bekerjasama dengan UMNO membuktikan dua perkara.

“DAP adalah parti berjiwa besar yang sanggup meletakkan kesejahteraan rakyat sebagai agenda keutamaan.

“Momokan DAP adalah “anti-Melayu atau anti-Islam” selama ini adalah tidak benar sama sekali,” menurutnya dalam satu kenyataan hari ini.

Nga bagaimanapun menegaskan, dalam semangat muafakat Pakatan Harapan (PH), penyertaaan DAP Perak dalam kerajaan negeri yang baharu tidak akan dibuat tanpa rakan-rakan komponen gabungan itu iaitu Amanah dan PKR.

Nga berkata satu perjanjian bertulis perlu dimeterai sekiranya cadangan kerjasama ini mencapai kata sepakat.

Beliau bahawa kesediaan DAP Perak untuk bekerjasama dengan UMNO adalah berpaksikan kepada prinsip utama membentuk sebuah kerajaan berbilang kaum yang bersih, berintegriti dan berpandukan kepada prinsip tadbir urus yang baik.

“Perlu juga ditegaskan DAP tidak akan berkompromi dengan amalan rasuah atau penyelewengan dalam soal integriti pentadbiran,” katanya.

Pada persidangan DUN Jumaat lepas, Ahmad Faizal gagal memperoleh sokongan majoriti dalam usul keyakinan Ahli Dewan terhadapnya yang dibawa Datuk Abd Manap Hashim (BN-Pengkalan Baru).

Beliau hanya mendapat 10 undi, berbanding 48 menolak manakala satu berkecuali. – Bernama


6 lagi wilayah di Turkiye disenarai dalam zon bencana

ANKARA, 13 Ramadan 1444H, Selasa – Turkiye menambah enam lagi wilayah yang mengalami kerosakan akibat gempa bumi dahsyat pada 6 Februari lalu, ke dalam senarai zon bencana.

Enam wilayah itu adalah Bingol, Kayseri, Mardin, Tunceli, Nigde dan Batman, menurut Agensi Pengurusan Bencana dan Kecemasan Turkiye (AFAD) dalam kenyataan.

AFAD berkata, kesemua wilayah terbabit dimasukkan ke dalam senarai zon bencana, yang melayakkannya menerima bantuan kerajaan.

Berdasarkan penilaian kerosakan yang dilakukan, terdapat bangunan yang rosak sedikit, sederhana atau teruk, kata AFAD.

Susulan tragedi gempa bumi itu, sebanyak 11 wilayah di Türkiye disenaraikan sebagai zon bencana iaitu Adana, Adiyaman, Diyarbakir, Elazig, Hatay, Gaziantep, Kahramanmaras, Kilis, Malatya, Osmaniye, dan Sanliurfa.

Ia turut membabitkan daerah Gurun di wilayah Sivas, berikutan kemusnahan dan kehilangan nyawa, tambahnya.

Lebih 13.5 juta orang di Türkiye telah terjejas dengan gempa bumi dahsyat itu, termasuk penduduk di utara Syria.- Agensi


Usah perjudikan lagi masa depan negara untuk PH

BANGI, 25 Rabiulawal 1444H, Sabtu – UMNO yakin rakyat tidak akan terpedaya lagi dengan pujukan dan propaganda Pakatan Harapan (PH) yang didakwa bertujuan memanipulasi daya fikiran mereka.

Sebaliknya, majoriti rakyat akan bersikap rasional dengan memilih kestabilan dan kemakmuran, bukan memilih kepentingan politik PH ketika membuat penentuan Pilihan Raya Umum Ke-15 (PRU15), kata Presidennya, Datuk Seri Dr Ahmad Zahid Hamidi.

“Pakatan Harapan (PH) pujuk rakyat pilih mereka sebagai kerajaan semula pada PRU15 dan jika prestasi kerajaan PH `ke laut’ mereka bersedia ‘ditendang’ sekali lagi.

“Apakah PH fikir begitu mudah rakyat Malaysia dipermainkan dengan propaganda seperti ini selepas rakyat menyaksikan apa yang terjadi hanya dalam tempoh 22 bulan?” soalnya menerusi hantaran di Facebook beliau, hari ini.

Beliau berkata demikian sebagai mengulas kenyataan Presiden Parti Amanah Negara (PAN), Mohamad Sabu sebelum ini yang mengajak rakyat untuk kembali memberi peluang kepada PH dalam mandat pentadbiran negara.

Beliau berkata, sekiranya PH masih gagal memberikan yang terbaik, gabungan itu bersedia untuk ‘ditendang’ rakyat kembali.

Dalam pada itu, Ahmad Zahid turut mengingatkan PRU15 bukan lagi masa bereksperimen seperti mana yang dilakukan sebilangan rakyat pada pilihan raya yang lalu.

Menurutnya, ia sangat mustahak dalam menentukan masa depan tanah air dan masyarakat.

“Ingatlah sebilangan rakyat pernah bereksperimen pada PRU14. Natijah tersilap memilih kerajaan seperti yang berlaku pada 9 Mei 2018 adalah amat buruk.

“Kemorosotan ekonomi, kewangan negara kucar-kacir, ketidakstabilan politik, keharmonian hidup masyarakat terganggu, kebajikan rakyat dikurangkan.

“Aset-aset strategik negara `dilelong’ sewenang-wenang, projek-projek untuk rakyat difaraid oleh kroni, banyak perniagaan terpaksa gulung tikar. Sekali gus menyebabkan ramai hilang pekerjaan,” katanya.

Ahmad Zahid yang juga Pengerusi BN mendakwa, pentadbiran kerajaan PH lebih mengutamakan politik berbanding berkhidmat untuk rakyat.

Justeru, beliau menggesa rakyat tidak megulangi kesilapan yang sama pada hari pengundian 19 November nanti.

“Kerajaan BN yang terbukti berkemampuan, berpengalaman, kukuh dan stabil perlu dibentuk.

“Dunia diramalkan berdepan kemelesetan ekonomi global tahun depan oleh badan antarabangsa dan Malaysia akan turut berdepan tempiasnya.

“Usah memperjudikan masa depan negara dengan memilih PH hanya kerana kita mempunyai sentimen politik akibat terpengaruh dengan `bisikan’ pemimpin mereka,” katanya.


Kempen BMF belum gagal walau sedikit sepi

BANGI, 15 Syawal 1443H, Isnin – Kempen Buy Muslim First (BMF) yang pernah menjadi fenomena ketika dilancarkan pada 2019 tidak pernah gagal walaupun ia sudah tidak lagi hangat seperti tiga tahun lalu.

Presiden Kumpulan Malakat Eco, Mohd Fadzil Hashim berkata, kempen yang digerakkan bagi membantu merancakkan ekonomi umat Islam di Malaysia itu masih berjalan, walaupun ia semakin sepi kebelakangan ini.

Beliau berkata, gerakan yang dipelopori oleh Pertubuhan-Pertubuhan Pembela Islam (PEMBELA) dan Persatuan Pengguna Islam Malaysia (PPIM) serta beberapa pertubuhan bukan kerajaan (NGO) lain adalah tanggungjawab bersama dalam menjaga kelestarian serta kemaslahatan umat Islam secara khususnya.

“Pada saya, BMF belum gagal dan tidak akan gagal kerana ini merupakan satu ‘perintah’ kepada kita untuk menjaga umat.

“Gerakan ini diwujudkan bagi membantu ekonomi Islam, terutamanya dalam aspek menjaga sumber makanan kita supaya sentiasa mematuhi konsep halal yang dituntut,” katanya seperti dilapor Malakat Tribune, hari ini.

Mohd Fadzil berkata, apabila urusan bekalan makanan umat Islam diserahkan kepada golongan tidak beriman, maka isu halal makanan berkenaan akan timbul.

“Benar, ayam dan daging sembelihan yang dimakan disembelih oleh orang Islam, tetapi adakah kita okey jika sumber makanan itu diuruskan oleh mereka yang tiada iman?,” soalnya.

Justeru, beliau menolak tanggapan sesetengah pihak bahawa gerakan BMF sudah menemui titik kegagalan disebabkan komposisi negara yang dihuni kepelbagaian kaum dan agama.

“Saya setuju dari aspek kita jangan guris hati bangsa lain tanpa kewajaran.

“Sebagai contoh, mereka pun boleh berniaga makanan halal, tapi perlu mempunyai rakan kongsi, bukan sekadar pekerja bagi memenuhi keperluan pensijilan, yang menjaga aspek keimanan dalam pemprosesan makanan tersebut,” katanya.


Hua Zong tak setuju Cina Kelantan berasimilasi dengan budaya Melayu

BANGI, 14 Safar 1442H, Jumaat – Dewan Perhimpunan Cina Malaysia (Hua Zong) dan Dewan Perhimpunan Cina Kelantan tidak bersetuju dengan Teori Asimilasi yang dinyatakan oleh Felo Utama Institut Kajian Etnik (KITA) Universiti Kebangsaan Malaysia, Prof Datuk Dr Teo Kok Seong.

Prof Kok Seong dalam teorinya berkata, masyarakat Cina dan India termasuk orang Siam sudah terasimilasi dengan budaya Melayu.

“Sebilangan besar orang Kelantan sama ada mereka Cina, India atau orang-orang Siam telah ‘diasimilasi’, mereka bahkan bersedia mengakui bahawa mereka adalah sebahagian daripada ‘kumpulan majoriti’ dan bahasa Melayu adalah bahasa mereka,” kata Prof Kok Seong.

Bagaimanapun, Pengerusi Hua Zong, Tan Sri Goh Tian Chuan tidak berpuas hati dan membangkang teori itu.

Beliau berkata, hujah yang diberi Prof Kok Seong kurang objektiviti dan individu berkenaan harus menghasilkan data yang meyakinkan untuk menyokongnya.

Katanya, Malaysia adalah sebuah negara pelbagai kaum, faktor sejarah dan migrasi nenek moyang di negeri-negeri dalam Malaysia dengan pendedahan yang lama kepada persekitaran kehidupan yang objektif telah menyebabkan terjadinya toleransi yang membawa kepada penerimaan dan amalan beberapa cara hidup setempat.

“Jika tidak, ini akan dianggap sebagai tafsiran peribadi tanpa asas data,” katanya dalam kenyataan di Facebook Hua Zong pada 9 September lalu.

Tian Chuan berkata, Prof Kok Seong hanya merujuk kepada penduduk Cina yang menetap di beberapa kampung atau Cina peranakan (yang digelar oleh orang setempat sebagai Hokkien Siam), tetapi mereka hanyalah sebahagian kecil dan tidak mewakili kebanyakan orang Cina di Kelantan.

“Walaupun Cina kampung atau peranakan ini telah sekian lama berkomunikasi dalam bahasa Melayu setiap hari, memiliki kebiasaan memakai sarung dan makan dengan tangan mereka, mereka tidak boleh dianggap sebagai berasimilasi.

“Kerana mereka sekian lama masih berpegang teguh pada kepercayaan agama Cina, menyembah dewa dan nenek moyang di rumah, merayakan perayaan tradisional Cina, dan berkeras untuk mengahwinkan anak-anak mereka dengan kumpulan etnik yang sama. Mereka sangat berpegang dengan banyak tradisi Cina!,” katanya.

Bahkan, bagi menyangkal pandangan Prof Kok Seong lagi, Tian Chuan berkata, Muzium Cina Malaysia di bawah Hu Zong juga mempamerkan mezbah tempat orang Cina peranakan di Kelantan menyembah nenek moyang dan tuhan mereka di rumah sebagai tanda penghormatan mereka kepada tradisi Cina.

Menurutnya, orang Cina yang tinggal di luar bandar percaya kepada tuhan-tuhan, dan keluarga mereka mempunyai altar nenek moyang.

“Dari generasi ke generasi, mereka berpegang teguh pada kepercayaan agama orang-orang Cina.

“Dalam beberapa tahun kebelakangan ini, beberapa keluarga dengan latar belakang yang lebih baik juga telah mengatur agar generasi berikutnya mendapat pendidikan bahasa ibunda di sekolah rendah Cina di kawasan bandar,” katanya.

Ekoran itu, katanya, piawaian ‘berasimilasi’ Prof Kok Seong tidak boleh dipersetujui lagi.

“Tidak ada yang diasimilasikan!,” katanya yang tidak berpuas hati.


Jangan ‘tutup mata’ pada pihak mulakan provokasi agama

Oleh Athirah Huda Zalhe

BANGI, 28 Syaaban 1444H, Selasa – Rakyat pastinya tidak berpuas hati dengan sebarang tindakan yang melanggar atau bertentangan tatasusila negara, terutama berkait sensitiviti agama dan kaum.

Atas dasar itu, tidak adil sekiranya kerajaan hanya menegur pihak yang mencetuskan provokasi, tetapi ‘menutup mata’ terhadap sebelah lagi pihak yang sengaja menimbulkan kemarahan ramai.

Timbalan Presiden BERJASA, Datuk Mohd Rosli Ramli berkata, kerajaan sewajarnya menyekat dahulu sebarang perbuatan yang boleh menimbulkan kontroversi serta menggugat keharmonian kaum dan agama di negara ini.

“Sebagai contoh, kalau perarakan Hari Wanita diambil kesempatan oleh puak yang mempromosikan LGBT (lesbian, gay, biseksual dan transgender), adakah wajar perkara itu digembar-gemburkan atau disekat?

“Kalau kita tidak menyekatnya dari awal, maka akan berlakulah keadaan pada hari ini. Apa yang kita nak bawa dalam negara kita ini?

“Kita nak bawa satu tamadun yang lebih bermaruah, bukan perkara songsang, melawan adab dan tatasusila Islam sebagai agama Persekutuan di Malaysia,” katanya kepada Ismaweb.net, hari ini.

Beliau berkata demikian mengulas amaran yang diberikan Perdana Menteri, Datuk Seri Anwar Ibrahim sebelum ini, terhadap cubaan atau tindakan yang boleh menganggu-gugat keharmonian negara.

Anwar dalam kenyataannya, telah mengarahkan pihak berkuasa keselamatan supaya berwaspada terhadap mana-mana individu yang cuba menyemai benih kebencian dengan menggunakan sentimen perkauman dan agama.

Mengulas lanjut, Mohd Rosli berkata, kerajaan perlu bersikap adil dalam membuat pertimbangan ketika menangani isu-isu berkait sentimen perkauman dan agama, supaya tiada lagi provokasi seumpamanya berulang.

“Pada saya, selagi kerajaan tidak boleh menyelesaikan isu-isu fundamental yang berada dalam masyarakat, maka sukarlah untuk kita maju ke depan.

“Apabila isu sensitiviti agama, kaum dimainkan, maka kita takkan ke mana. Sebab itu saya kata, kita perlu hormat Perlembagaan Persekutuan dan menjaga adab tatasusila yang telah lama berakar umbi di negara ini,” katanya.

Berita berkaitan;


Tiga rentung, sembilan terselamat dalam kemalangan di Segamat

JOHOR BAHRU, 26 Zulhijjah 1441H, Ahad  – Tiga rentung manakala sembilan lagi cedera dalam kemalangan membabitkan lima kenderaan di Jalan Genuang-Tenang, Kampung Melayu Raya Segamat, Segamat malam tadi.

Komander Operasi Balai Bomba dan Penyelamat (BBP) Segamat Pegawai Bomba Kanan II Fuad Mohamad berkata, pihaknya menerima panggilan mengenai kemalangan  pada 10.47 malam dan 15 anggota berserta tiga jentera daripada BBP Segamat dan Labis digegaskan ke lokasi kejadian.

“Ketika tiba di lokasi didapati dua kereta iaitu jenis Honda Accord dan Proton Saga terbakar,” katanya dalam kenyataan hari ini.

Menurutnya selepas kebakaran dipadamkan, pihaknya menemukan tiga mangsa yang rentung iaitu satu di tempat duduk pemandu Honda Accord dan dua lagi ditemukan di dalam kereta Proton Saga.

Nahas turut menyaksikan sembilan lagi mangsa yang menaiki tiga lagi kenderaan, iaitu tujuh yang menaiki Proton Saga berlainan dan masing-masing seorang lelaki yang memandu Perodua Alza dan Proton Wira mengalami kecederaan.

Menurutnya, setakat ini maklumat mangsa belum diperoleh.

Sementara itu, Ketua Polis Daerah Segamat Supt Raub Selamat ketika dihubungi mengesahkan kejadian dan berkata pihaknya sedang melakukan siasatan bagi mengenal pasti mangsa serta punca nahas. -Bernama


Bekalan air di semua 861 kawasan di Selangor pulih sepenuhnya

KUALA LUMPUR, 24 Rabiulakhir 1442H, Khamis – Bekalan air di kesemua 861 kawasan di Selangor membabitkan tujuh wilayah di Lembah Klang yang mengalami gangguan sejak Selasa, pulih sepenuhnya pada 3 pagi tadi.

Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata, pemulihan itu membabitkan pengguna di Wilayah Petaling, Klang/Shah Alam, Gombak, Kuala Lumpur, Hulu Selangor, Kuala Langat dan Kuala Selangor.

“Air Selangor ingin mengucapkan terima kasih kepada pengguna atas kesabaran dan kerjasama yang diberikan kepada petugas barisan hadapan Air Selangor di kesemua wilayah yang terjejas,” katanya dalam kenyataan, hari ini.

Gangguan bekalan air itu berlaku disebabkan pencemaran air mentah yang dikesan di Sungai Selangor,  menyebabkan operasi Loji Rawatan Air (LRA) Rantau Panjang serta LRA Sungai Selangor Fasa 1, 2 dan 3 dihenti tugas pada 8 Disember lepas. -Bernama


Mohon kebenaran jika mahu adakan majlis libat kehadiran ramai: Polis

KOTA BHARU, 5 Zulhijjah 1442H, Khamis – Polis menasihatkan mana-mana pertubuhan atau individu yang ingin mengadakan majlis yang memerlukan kehadiran ramai orang supaya terlebih dahulu mendapatkan kebenaran daripada Pusat Kawalan Operasi Bencana (PKOB) daerah masing-masing.

Timbalan Ketua Polis Kelantan SAC Abdullah Muhammad Piah berkata, selain itu pihak terlibat juga perlu memaklumkan kepada polis mengenai acara atau majlis yang akan diadakan mereka.

Beliau berkata, tindakan itu adalah penting bagi memastikan pematuhan prosedur operasi standard (SOP) yang telah ditetapkan oleh pihak berkuasa.

“Acara atau majlis yang menyebabkan perkumpulan orang dalam jumlah ramai, perlu juga mematuhi segala SOP yang ditetapkan. Tindakan ini penting bagi mengelak berlakunya penularan COVID-19 sekiranya terlalu ramai orang berkumpul di satu-satu tempat,” katanya.

Beliau berkata demikian selepas majlis penyampaian sumbangan 1,000 pek bekalan makanan oleh Syarikat Perindustrian Makanan dan Minuman Layang-Layang kepada golongan terjejas akibat pandemik COVID-19 di Ibu Pejabat Polis Kontinjen (IPK) Kelantan, di sini hari ini.

Kesemua pek makanan itu akan diserahkan kepada 10 Ibu Pejabat Polis Daerah (IPD) dengan setiap IPD menerima 100 pek bekalan makanan.

Mengulas lanjut, Abdullah berkata sebanyak 656 daripada 3,000 bakul makanan yang diterima daripada Kementerian Dalam Negeri (KDN) untuk Op Bantu sudah disampaikan kepada golongan terjejas sejak 7 Julai lepas.

Beliau berkata baki bakul makanan yang ada akan disampaikan secara berperingkat sebaik menerima maklumat daripada Ketua Balai dan penghulu di kawasan yang telah dikenal pasti. – Bernama


1,911 kes baharu, jangkitan COVID-19 kekal tinggi di Palestin

RAMALLAH, 16 Rejab 1442H, Ahad – Sebanyak 1,911 jangkitan coronavirus baharu, 24 kematian dan 956 kes pulih direkodkan di Palestin dalam tempoh 24 jam lepas.

Menteri Kesihatan Palestin, Mai Alkaila berkata, 16 kematian dicatatkan di Tebing Barat, enam di Baitulmaqdis yang diduduki dan satu di Semenanjung Gaza.

Daripada jumlah jangkitan yang didaftarkan itu, 1,615 kes berlaku di Tebing Barat termasuk 449 di daerah pusat Ramallah sahaja, diikuti oleh Hebron (353), Nablus (197) dan Bethlehem (128).

Sementara itu, penurunan ketara dalam jumlah kes harian dicatat di Semenanjung Gaza – dengan 88 kes dilaporkan – di Baitulmaqdis Timur yang diduduki, sebanyak 208 kes didaftarkan.

Di Tebing Barat, 717 kes pulih, sementara Semenanjung Gaza mencatatkan 100 kes. Di Baitulmaqdis yang diduduki, 136 angka kes pulih dilaporkan.

Alkaila berkata, 117 pesakit coronavirus berada dalam rawatan intensif, yang mana 26 daripadanya memerlukan ventilator.

Katanya, kadar pemulihan di Palestin setakat ini mencapai 90.8 peratus, sementara kes aktif mencatat 8.1 peratus, manakala kematian berjumlah 1.1 peratus daripada jumlah jangkitan. – Agensi


El-Sisi sahkan bertanding Pilihan Raya Presiden Mesir

KAHERAH, 17 Rabiulawal 1445H, Selasa – Presiden Mesir, Abdel Fattah El-Sisi mengesahkan beliau akan bertanding untuk penggal ketiga dalam pemilihan presiden yang dijadualkan pada Disember.

“Sama seperti saya menyahut seruan orang Mesir sebelum ini, hari ini saya menyahut seruan mereka sekali lagi.

“Kami berada di puncak republik baharu kami, yang berusaha untuk melengkapkan proses kelangsungan hidup negeri dan membinanya semula di atas asas kemodenan dan demokrasi,” kata El-Sisi.

Beliau berkata demikian dalam ucapan penutup untuk majlis tiga hari yang mempromosikan dasar di bawah pemerintahannya di ibu kota baharu yang sedang dibina di padang pasir di luar Kaherah.

El-Sisi – bekas ketua tentera yang telah menjadi presiden sejak 2014 – telah dijangka secara meluas akan bertanding semula dan memperoleh penggal ketiga selepas pindaan Perlembagaan empat tahun lalu yang membolehkannya kekal memegang jawatan sehingga 2030.

Dalam beberapa minggu belakangan ini, penyokong telah melancarkan kempen menggunakan papan iklan dan mesej awam yang menggesa El-Sisi untuk bertanding.

El-Sisi berkuasa selepas mengetuai penyingkiran Muhammad Morsi daripada Ikhwanul Muslimin pada 2013.

Beliau diumumkan pemenang Pilihan Raya Presiden Mesir pada 2014 dan 2018 dengan 97 peratus undi.

Pilihan raya itu berlaku ketika Mesir sedang bergelut dengan rekod inflasi dan kekurangan mata wang asing yang kronik. – Agensi


ROS lulus pindaan Perlembagaan UMNO

BANGI, 29 Zulhijjah 1443H, Jumaat – Jabatan Pendaftar Pertubuhan (ROS) meluluskan dengan sedikit pindaan kepada permohonan berkaitan perlembagaan UMNO.

Perkara itu dimaklumkan Setiausaha Agung UMNO, Datuk Seri Ahmad Maslan menerusi sepucuk surat yang diterima beliau pada petang ini.

Beliau berkata, kelulusan ROS itu berkuat kuasa hari ini.

“ROS bersetuju kepada pindaan Perlembagaan UMNO agar pemilihan UMNO di semua peringkat diadakan tidak boleh lebih daripada enam bulan selepas diadakan sesuatu Pilihan Raya Umum Parlimen (Dewan Rakyat).

“ROS juga meminta agar satu pemilihan perlu diadakan dalam satu penggal Pilihan Raya Umum Parlimen (Dewan Rakyat),” katanya dalam kenyataan hari ini.

Ahmad Maslan berkata, ini bermakna pemilihan UMNO untuk penggal ini hanya akan dibuat tidak lewat daripada enam bulan selepas Pilihan Raya Umum ke-15 (PRU15) diadakan.

“Bagi pihak UMNO, saya ingin merakamkan ucapan berbanyak terima kasih kepada ROS dan semua pihak yang terlibat dalam meluluskan pindaan Perlembagaan UMNO,” katanya.


Patutnya parti politik kerjasama dengan rakyat pulihkan negara

BANGI, 27 Jamadilawal 1442H, Isnin – Semua komponen parti politik sepatutnya bekerjasama dengan rakyat dan penjawat awam untuk memulihkan semula keadaan negara.

Ini kerana pergelutan politik yang berlaku ketika ini – membabitkan perebutan kuasa dan ketidakstabilan kedudukan kerajaan serta Perdana Menteri – hanya memburukkan lagi keadaan.

Apatah lagi, ketika negara masih bergelut memerangi pandemik COVID-19, banjir besar, keadaan industri yang belum pulih dan sistem pendidikan tertangguh, kata Presiden Perikatan Wanita Antarabangsa Institusi Keluarga dan Pendidikan Berkualiti (WAFIQ), Prof Madya Dr Rafidah Hanim Mokhtar.

“Saya juga berharap Kementerian Kesihatan Malaysia mengambil pandangan pakar-pakar kesihatan dari universiti, Persatuan Pakar Kesihatan Awam dan swasta dalam merangka strategi berkesan.

“Pandangan-pandangan ini adalah dalam rangka membantu,” katanya dalam kenyataan, hari ini.

Beliau berkata demikian mengulas kemelut politik dan gesaan pemimpin parti supaya Pilihan Raya Umum (PRU) diadakan dalam masa terdekat.

Gesaan seumpama itu menimbulkan kebimbangan banyak pihak termasuk profesional kesihatan, memandang kes penularan wabak COVID-19 di negara ini masih tinggi.


SPRM sahkan pegawai terbabit kes jenayah

BANGI, 7 Jamadilawal 1443H, Ahad – Suruhanjaya Pencegahan Rasuah Malaysia (SPRM) mengesahkan seorang pegawainya ditahan polis bagi membantu siasatan berhubung kejadian kes jenayah rompakan di Jalan Ampang, baru-baru ini.

Kerjasama penuh telah diberikan kepada pihak polis bagi mengesan pegawai terbabit dan menyerahkannya kepada agensi penguat kuasa.

“SPRM tidak akan berkompromi atau melindungi mana-mana pegawai yang terlibat dengan sebarang perlakuan jenayah.

“Tindakan tegas termasuk pertuduhan di mahkamah dan tindakan tatatertib dengan hukuman buang kerja akan dikenakan sekiranya terlibat,” katanya dalam satu kenyataan, hari ini.

Semalam, media tempatan melaporkan dua individu termasuk seorang pegawai sebuah agensi penguat kuasa ditahan polis selepas disyaki terbabit kes rompakan berkumpulan di sebuah rumah di Jalan Ampang, membabitkan kerugian hampir RM1 juta.

Dalam kejadian Jumaat lalu, tiga lelaki memperkenalkan diri sebagai pegawai penguat kuasa sebuah agensi penguat kuasa memecah masuk rumah seorang ahli perniagaan berusia 50-an.

Polis menjalankan siasatan dan menahan dua lelaki termasuk seorang pegawai penguat kuasa, masing-masing berusia 30-an.


Kontrak lantikan politik akan ditamatkan

KUALA LUMPUR, 20 Jamadilawal 1444H, Khamis – Kabinet memutuskan untuk menamatkan perkhidmatan pengerusi dan ahli lembaga pengarah lantikan politik dalam badan berkanun Persekutuan dan syarikat berkaitan kerajaan.

Difahamkan keputusan itu dibuat pada mesyuarat Kabinet pada Rabu lalu (14 Disember).

Arahan yang ditandatangani Ketua Setiausaha Negara, Tan Sri Mohd Zuki Ali telah dikeluarkan kepada ketua setiausaha semua kementerian.

Keputusan itu juga akan memberi kesan kepada mereka yang dilantik menjadi Menteri Kewangan (Diperbadankan) serta entiti pelaburan berkaitan kerajaan.

Sumber berkata, keputusan itu dibuat berikutan perbincangan dengan menteri yang mengakui bahawa terdapat beberapa lantikan politik yang cekap dan boleh beraksi serta bagaimana untuk membuat garis pemisah antara mereka dan mereka yang tidak.

“Akhirnya, diputuskan bahawa keputusan menyeluruh akan dibuat untuk menamatkan pelantikan politik,” kata sumber.

Bagaimanapun, beberapa menteri ketika dihubungi berkata, kuasa budi bicara perlu diberikan kepada Perdana Menteri, Datuk Seri Anwar Ibrahim untuk membuat pelantikan baharu.

Seorang menteri berkata, keputusan itu selaras dengan budaya baru ketelusan di bawah kepimpinan Anwar.

“Ia sepatutnya satu langkah yang akan disambut baik oleh ramai rakyat Malaysia tetapi sesetengah daripada kami berharap akan ada sedikit kejelasan kerana kami merasakan personaliti yang cekap dan berpengalaman harus dipertimbangkan.

“Tetapi ia adalah seruan Perdana Menteri dan beliau mesti diberi kuasa untuk membuat keputusan,” katanya.

Baru-baru ini, kerajaan pimpinan Pakatan Harapan sebelum ini menamatkan perkhidmatan beberapa penjawat awam termasuk bekas ketua pengarah Jabatan Perkhidmatan Awam, Datuk Seri Mohd Shafiq Abdullah.